MASESEKE A KULYOOKEZYA KUZWA KU JULU\nMyaka misyoonto yainda, bamwi bakeezyeezya kuti tuyooba aciindi cakulikkomanisya cakuti tatukazyibi cakuta muliceco ciindi. Kwali mizeezo mibotu akweezyeezya oku. Mumadolopo mapati ya munyika kwali mincini iitwa kuti ma Komputa (Computers) akali kubeleka milimo mupati mukaindi kasyonto. Ma Robots akali kucikonzya kubeleka milimo mipati mukaindi kasyoonto, eyo milimo inga yatola myezi alimwi aciindi cilamfu.\nLino nakuba kuti mincini eyi yakasika bantu tabajani ciindi ca kulyookezya mumilimo yaandeene.\nBantu balabula ciindi mazuba ano. Alimwi mikwasyi minji ilabula ciindi. Ba kwetene abalo "balabula ciindi" cakuswaangana antoomwe nakuba kukkala abana babo. Kuvuntauzya kumwi kwakacitwa mumunzi umwi musyonto wakatodezya kuti, ciindi cini wisyi ncajana cakukala abana ngu 37 seconds a buzuba. Mikwasyi inyina ciindi cakuba antomwee nakuba ciindi cakubandika.\nSena inga twacitanzi kuti tube a ciindi cakuswaangana?\n1.\tIMUSAMU KU PENZI ELI NGOYU\nJesu ulatelela mapenzi ngotujana mumikwasyi nkaambo kako ulayanda kuti tuteelele kuti kujana kulyookezya kumoza kuli jisi lubazu mu kuswaangana a mukupona buumi bubotu:\n"AMUBOOLE KULI NDIME, nyoonse nomukatede, nomulemedwe, ndime enti kamulemunune... MWIIYE KWANGU nkaambo ndilimubombe, ndimutete moyo, lino MULAKATALUKWA MUMYOYO Yanu." - Mateyo 11:28-29.\nIbbaibbele lyaamba kuti, inga twaba akulyookezya oku munzila zyobile: Kuboola kuli Jesu abuzuba-abuzuba mu mumvwiki-amvwiki.\n2. KUSWAANGANA A JESU BUZUBA-A-BUZUBA\nMakamu aa bantu alikulwanina kuti Jesu a babone. Pele wakabapa bantu boonse muuya wa luumuno. Sena mbuti mbwakabapa? Wakalijisi ciindi ca kwaambaula aUsyi wakujulu abuzuba. Wakalikuyaamina kuli Usyi kuti ajane inguzu zyakuzunda mu buumi bwakwe (Johane 6:57).\nNa tuyanda kupona buumi bubotu, buumi bululeme mbuli mbwakapona, tuleelede kuyaama ciindi coonse kuli Jesu- kozumizya ijwi a muuya kuti uzule a kutubambulula.\nInzila mbotu yakulwana zintu zitukatazya akutwandanya mumikwasyi nkuba acindi cibotu aKlistu. Utwambila kuti\n"Amukkalilile mulindime, ambebo mulindinywe... NKAAMBO MWAANZAANA AMBEBO TAMUKONZYI KUCITA CINTU." - Johane 15:4, 5.\nCintu comwe cipati ciyandika ciindi cino mbantu banga bajana inguzu zyamuuya zijanwa muku swaana a Jesu. Cimwi cintu ncotweelede kuyeeya notuswaana anguwe mulimo mupati oyo wakamana a ciingano.\nKulyookezya kwini, akukwabililwa kwini, inga kwaba, nkaambo kamulimo oyo Jesu ngwaakamaniizya aciingano ciindi nakakwila nakalikufwa: "kwamana" (Johane 19:30). Mubufwaafwi, milimo yakufutula muntu yamana.\n"Nkaambo walo (Klistu) wakalibonya... KUKUSYA CINYONYONO kwinda ku kulyaaba kwakwe." - Ba-Hebulayo 9:26.\nElyo Jesu nakafwa, "wagusya cibi." Nkokuti oyo usyoma akulilekelela bubi, inga wajana "kulyookezya" mumulimo oyo Klistu ngwakamana. Tula tambulwa.\nIkuzulwa akwalo kulajanwa mu buumi mbotupona sunu. Pesi Jesu wakazunda ipenzi eli lyakuzulwa ciindi comwe alya; aciingano. Jesu wakalila kuti, "kwamana," kwasikilizya bulayo obo bwa kuti "Njoo mupa kulyookezya" mbuli kasimpe keni-keni. Jesu wakamana mulimo wakufutula bantu alya a kalivali (Tito 2:14), mpoona wapumuna mu cuumbwe mubuzuba bwa Nsabata, akubuka kuzwa mu cuumbwe mubuzuba bwa Nsondo ciindi ca mafumo-fumo, akuzunda lufu, a cibi. Mu Klistu takozyi kujana cisyomyo cipati kwinda kubona kuti mu ulakozya mumilimo wa Mwami wamana.\n"Atuswaane afwaafwi aLeza a myoyo yesu yonse MULUSINIZYO LWALUSYOMO Alimwi atujatisye buzumino bwabulangizi bwesu kuti kutabi notuzungaana nkaambo WALO OOYO WAKASYOMEZYA ULASYOMEKA." - Ba-Hebulayo 10:22, 23.\nNkaambo "walo ulasyomeka" inga twajila mulufutuko lwakulyokezya olo Jesu ndwakasyomezya.\nLumuno alimwi akulyookezya kujanwa muli Jesu mazuba oonse kulajanwa kutali kuzwa kuzintu nzyetucita pele nkaambo kalufu lwa Jesu alya a ciingano.\nInga twalyokezya muli Klistu nkambo lufutuko lwesu ndwalusizyo.Lusinizyo oolu lutupa kuti katuba aciindi cakuba a Klistu mazuba oonse, akusaninwa ijwi lyakwe alimwi akuyoya muuya uzwa kujulu kwiinda mumipailo. Ikuswaana a Klistu kulagwasya kugusya kukatala akuleta luumuno a buumi bubotu.\n3. IKUSWANGANA A KLISTU MVWIKI- AMVWIKI\nLino Klistu nakamana kubamba nyika mu mazuba aali musanu abumwi (6) (Kolose 1:16-17), Wakapa kulyookezya kwa Nsabata. Eeci ncoolwe cesu cibotu ncitukujana cakuswaangana anguwe mvwiki-amvwiki.\n"Leza wakabona zintu zyoonse nzyaakabamba, wabona kuti zyoonse zyibotu loko. Aboobo kwakaba kumazuba, alimwi kwakaba cifumofumo buzuba bwa musanu abumwi. Aboobo ijulu anyika zyakamana kubambwa. Mubuzuba bwa musanu mwmwaabili (7) Leza wakamanizya milimo wakwe yonse; aboobo mubuzuba bwa musanu mwmwaabili WAKALYOOKEZYA. Elyo Leza WAKALELEKA buzuba bwa musanu mwmwaabili AKUBUSALAZYA, nkambo muli mbubo wakalyookezya kuzwa kumilimo yakwe njakacita." - Matalikilo 1:31; 2:3.\nMbuli mulengi, Jesu "wakalyookezya" mu Nsabata ya kutaanguna a Adamu a Eva, elyo "WAKABULELEKA" buzuba bwa Nsabata "AKUBUSALAZYA."\nLeza waka talisya mvwiki ya mazuba kutali kuti ali Janine mpindu mukamwini, pele kuti ba Adamu a Eva a bantu bonse bajane mpindu. Nkambo wakalikubayanda Bantu bakwe bakalenga, wakabamba kuti kufumbwa buzuba bwa Nsabata mukupona kwabo konse beelede kuyandaula busyu bwakwe.\nFumbwa Nsabata bwakali buzuba bwakulyookezya alimwi aku kulwaizigwa kwa Muuya. Kunjila kwa cibi munyika kwalo kwakapa kulyookezya kwa muNsabata kuti kuyandike kapati ku muntu. Nguwena Mufutuli wakasyomezya Adamu a Eva "kulyookezya," nikwakamana zyuulu zyobilo zya myaka nguwena ngu wakapa Mosi milawo acilundu ca Sinai (1 Kolinto 10:1-4). Jesu wakasala kubikka mulawo wa Nsabata akati ka milawo ili kkumi. Mulawo wane waamba kuti:\n"KOYEEYA BUZUBA BWA NSABATA UBUSETEKANYE. Mazuba aali musanu abumwi uleelede kubeleka akumana milimo yako yoonse, pele buzuba bwa musanu mwaabili mbobuzuba bwa Nsabata bwa Jehova Leza wako. Muli mbubo utabi nocita mulimo noba nduwe, naba mwanaako mulombe naba mwanaako mwanakazi, naba mubelesiwako mulombe naba mwanakazi, neziba ing'ombe zyako, naba imweenzu ukkede kuli nduwe. Nkaambo mumazuba aali musanu abumwi Jehova wakalenga ijulu a nyika, alwizi, azintu zyoonse zili mumo, pele mubuzuba bwa musanu mwaabili WAKALYOOKEZYA. Nkaambo kako Jehova WAKA LONGEZYA buzuba bwa Nsabata WABUSALAZYA." - Kulonga 20:8-11.\nLeza wakabikka Nsabata mbuli buzuba bwa "kuyeeya" Mwami "waka lenga julu a nyika. Kulyookezya kwa mu Nsabata kulatuyaanya a mulengi oyo wakaleleka buzuba oobu akubulongezya.\nElyo Jesu nakali kupona anyika aano, wakajana kuswaana abaUsyi. Wakajana mpindu ya kubamba Nsabata, mbuli Luka mbwaamba:\n"Wakasika ku Nazareta nkwaakakomenena, MUBUZUBA BWA NSABATA wakanjila mucikombelo MBULI MBWAKAZIBIDE." - Luka 4:16.\nNa bu Leza - alimwi a buntu bwa Jesu bwakayanda kulyookezya mubuzuba bwa Nsabata, swebo tobantu tula yandika kulyookezya kapati. Elyo Jesu naka zwisya eezyo zintu zyakali kusofwaazya buzuba bwa Nsabata ezyo bama Juda nzibakabikkide (Mateyo l2:1-12), wakaamba kuti, buzuba bwa Nsabata bwabikkilwa kuti muntu ajane mpindu:\n"Lino waka baambila kuti, "Nsabata Yakaanzilwa muntu, muntu taakaanzilwa Nsabata pe." Nkaambo kaako Mwanaa-Muntu ngo mwami nikuba ku Nsabata." - Maako 2:27, 28.\nJesu wakatondezya ibupati bwa Nsabata ciindi calufu lwakwe. Wakafwa mubuzuba bwa musanu abumwi (Friday), "Ibuzuba bwakulibambila, bwa Nsabata kabuyanda ku talika" (Luka 23:54). Wakwiila kuti, "kwamana," Nkokuti, MULIMO ngwaakaboolela munyika wakufwida bantu wamana (Johane19:39; 4:34; 5:30).\nMukusekelela mulimo ngwakamana, Jesu wakalyokezya mu cuumbwe mubuzuba bwa Nsabata. Mbuli Jesu bwakamana kulenga nyika mumazuba ali musanu abumwi (6) akulyookezya mubuzuba bwa Nsabata, mbubona kwiinda mu lufu lwakwe wakamana mulimo wakufutula Bantu mu buzuba bwamusanu abumwi almwi wakalyookezya mubuzuba bwa musanu mwmwaabili, aboobo kwinda mulufu aciciingano wakamanizya mulimo wakwe wakunununa mubuzuba bwa musanu abumwi, akulyookezya mubuzuba bwa musanu mwaabili. Mpona mubuzuba bwa Nsondo (Sunday) cifumofumo wakabuka kuzwa mucuumbwe, mbuli mufutuli waka zunda (Luka 24:1-7).\nWakali baambilide kale basiciiya bakwe kuti bazumanane kuswangana aguwe mukubamba Nsabata nibwakaida bubuke Bwakwe. Kukanana aku nyonyononwa kwa Jerusalema, kwakacitika nikwakayinda myaka ma kkumi one munsi abubuke bwakwe, wakabaambila kuti:\n"Amukombe kuti lutijo lwanu lutabi ku ciindi ca mpeyo nimuba mu Nsabata." - Mateyo 24:20.\nWalo Mufutuli wakali kuyanda kuti basiciiya, abalo basanduke kuti bazumanane mulu yiisyo lwakwe (Johane 15:15, 16). Wakali kuyanda kuti ba jane kufutuka kwa kulyookezya alimwi akulyookezya kwa Nsabata. Tibakamutyompya peepe. Basiciiya bazumanana kubamba Nsabata kuzwa ciindi Klistu nakafwa (Amulange Luka 23:54-56; Incito 13:14; 16:13; 17:2; 18:1-4).\nMuyandwa siciiya Johane awalo wakaibamba Nsabata. Muciindi cakwe camamanino wakalemba kuti, "Mubuzuba bwa Mwami ndakali mu Muuya" (Cizubuluzyo 1:10).\nKwendelana a Jesu, "buzuba bwa mwami" nje Nsabata, "nkambo mwana a muntu ngo mwami wa Nsabata" (Mateyo 12:8).\nMu Nsabata tulasekelela milimo mipati yobilo Lezanjakatucitila: Kutulenga a kutufutula.\nAlimwi Nsabata iya kubako kujulu: "Nkaambo mbubonya mbuli julu lipya anyika impya nze ndiyo lenga ziyokalilila kumbele lyangu," mbwaamba MWAMI,... "Nkabela kuzwa ku mwezi mupya akusikila kuli umwi mupya, akuzwa kubuzuba bwa Nsabata akusikila kuli bumwi bwa Nsabata, bantu boonse bayoosika kuzyokomba kubusyu bwangu, mbwaamba Mwami." - Isaya 66:22, 23.\n4. MPINDU YA KULYOOKEZYA MU NSABATA\nSunu bantu balalwana nkambo kamapenzi ali mumaumi abo. Bamwi bakatala. Mikwasyi yaandana akambo kakutamvwana. Leza ulapa Nsabata mbuli nzila mbotu imwi iya kupona buumi bubotu. Atulange a mpindu zimwi zyotujana akaambo ka kulyookezya mu Nsabata:\n(1) Nsabata itu yeyezya malengelo. Nkabela mu kwiibamba, tuyeeya Leza kuti ngo Mulengi wesu. Ma oola anjiyo aasetekene alaleta ciindi cibotu cakutuswaanganya a Leza munyika njakalenga. Sena ndilili yebo amukwasyi wako nimwaatola ciindi kulanga, akuyeeya, zintu Leza nzyakalenga mbuli sokwe, atulonga tilaamabwe? Nsabata ilatupa ciindi cakuba a Jesu alimwi akulanga zintu zikankamanisya nzya kalenga.\n(2) Mu Nsabata tulaba akukkomana kwakupaila alimwi aku swaangana abeenzuma ba Klistu. Kuli bulumbu mukutembaula Leza abawi mbuli kamu yaba kondwa. Nsabata itupa ciindi candeene cakuswaana antoomwe mbuli cikombelo aku kulaisyigwa mu Muuya.\n(3) Nsabata ilatupa ciindi cakucita micito a milimo mibotu. Hena kuli ciindi simukobonyoko na kaciswide mu kati amwviki kwamana wabula ciindi cakumuswaya? Ciindi mwenzinyoko nakalikuyanda muntu wakubandika akwe ciindi nakasowekelwa mulumi, sena mulimo yako yakacita kuti utabi acciindi cakuba aguwe? Jesu wakalailila kuti: "Cili mumulawo kucita milimo mibotu mubuzuba bwa Nsabata" (Mateyo 12:12).\n(4) Nsabata mbuzuba bwakuyumya mikwasyi. Jesu nakamba kuti, "Mubuzuba bwa (Nsabata) tamweelede kubeleka pe" (Kulonga 20:10). Kuyina nzila imbi kwinda yeyi njakalikuzya kulailila kuba ma taata a bama maama banyina ciindi cakulyokezya. Nsabata ncikwankwani cipati caamba kuti leka kumikwasyi. Koleka kuti zintu ziyadika kucitwa kufwambana zisinkile zintu ziyandika kapati. Nsabata mbuzuba mbomwelede kuguzya zintu zitukatazya mumizezo kwinda mukupaila, milimo a kuseka, kujata bubi akuba aciindi cakulyokezya caluumuno. Kulyokezya kwa muNsabata kulapa mukwasyi onse ciindi ca kwaampana Klistu akujana inguzu zyaMuuya kuzwa kulinguwe.\n(5) Mu Nsabata nce ciindi Jesu na boola afwaafwi andiswe. Zyonse zilongwe ziyanda ciindi cibotu-botu, alimwi bulongwe bwesu a Klistu abwalo buyanda ciindi cibotu-botu. Nsabata ilatupa ciindi candeene cakwiiya Bbaibbele a kupaila, a ciindi ca kuba a Klistu mulumuno a kuswilila ijwi lwakwe.\nJesu "wakaleleka buzuba bwa Nsabata akubusetekanya" Acisyomyo cakubako (Matalikilo 2:3). Inga watelela Nsabata ncoyeelede kubamwa, mubuzuba bwa musanu mwmwaabili mumwviki nkambo mbo buzuba Klistu mbwa kabika ambali kumalengelo kuti akanane andiswe munzila yandeene.\nJesu nakalenga Nsabata caboneka anka Wakaligisi lunyungu lwesu mumizeezo. Cecintu ciyandika mubukale bwesu bujisi mapakasyo: Buzuba bwini bwakutwimya kuzwa kuzintu zyonse. Buzuba bwakukomba Leza, kulanga zilengwa, alimwi akuba aciindi cakuyumya zilongwe kwinda zintu buyo.\n5. KULABILA KWA KULYOOKEZYA KWA KUJULU\nMubufwaafwi mpindu nzyo tujana mukuswaangana a Jesu abuzuba alimwi amu mvwiki inga twakumfwiinsya mu bbala lyomwe ilya "kulyookezya."\nIbbala lya "Nsabata" lizwa ku bbala lya ci Hebulayo (Hebrew) elyo lyaamba kuti kulyookezya, elyo tacigambyi kwamba kuti mangwalo aiita buzuba bwa musanu mwaabili kuti "Nsabata ya kulyookezya" (Levi 23:3). "(Leza) wakaamba kujatikizya buzuba bwa ciloba mu majwi aya:\n"Leza wakalyookezya ku milimo yakwe yoonse mubuzuba bwa musanu mwaabili"... KWABACALILA, ENO, KULYOKEZYA KWAMU NSABATA KWA BANTU BALEZA;.... Nkaambo kaako atusungwaale kunjila mukulyokezya oko." - Ba Hebulayo 4:4-11.\n"Kulyookezya mu Nsabata" kutupa kulabila kwamwviki-amwviki kwaku kukkomana oko kutii kabe kukulyookezya kwa kujulu kulondokede. Oku kulyokezya takuli kwakutabeleka, cakamba kwabililwa,lumuno abukale bubotu kwalo kujanika kucisiko cabuumi bunji. Oyu musyobo wakulyokezya muMuuya ukozya kuzibwa kwiinda mukwiya (kucita). Bumboni bwabaabo bakajanakale kulyokezya kwa lufutuko alimwi akulyokezya kwamu Nsabata mbwa nyika yonse: "na wanjila mukulyokezya kwa Jesu kwinda mukwaampana kwa buzuba-abuzuba alimwi mwviki-amwviki anguwe,ulajana kukkomana kupati mu buumi."\nHena ulayanda kumulumba Jesu nkambo kacipego cakulyokezya? Hena ulayanda kumulumba nkambo ka cisyomyo ca kulyokezya kwa lufutuko buzuba-a-buzuba kuti uzinde makatazyo a buumi, alimwi a cisyomyo ca ku lyokezya kwa muNsabata mwviki a mwviki kuti uyumye cilongwe cako anguwe? Na toninga kucita oku, hena ulayanda kutambula lufutuko ndwapa? Hena ulayanda kumwabila kuti ula lombozya kubamba Nsabata yakwe mwviki-amwviki\nSena uyanda kwaamba kuti, "Inzya o Mwami! ndayanda kujana kukkomana mubuzuba mbo wakabika." Nkambo nzi ncotakonzi kusala ono? (Inga ko kankamana:Nugni wakasandula Nsabata, buzuba bwaciloba mu mwviki, akubutola mu Nsondo,buzuba bwakusanguna mu mwviki? Oku kusandulwa kwa Nsabata kwaka citwa lili? Hena Leza wakakuzumizya? Eyi mibuzyo iyakwingulwa muciiyo 21.)\ncopyright © 2003 by the Voice of Prophecy


Nkaambo Nzi Bakamboni ba Jehova Ncobatainguli Mutwaambo Toonse Ntobatamikizyigwa?\nAMUBALE MU Afrikaans Albanian Amharic Arabic Armenian Armenian (West) Azerbaijani Azerbaijani (Cyrillic) Bassa (Cameroon) Batak (Toba) Bislama Bosnian Boulou Bulgarian Catalan Cebuano Chichewa Chin (Hakha) Chinese (Traditional) Chinese Mandarin (Simplified) Chitonga Chitumbuka Chol Croatian Czech Danish Dutch English Estonian Ewe Faroese Finnish French Galician Georgian German Greek Guarani Haitian Creole Hausa Hebrew Hiligaynon Hindi Hungarian Icelandic Indonesian Italian Japanese Javanese Kachin Karen (S'gaw) Kazakh Kinyarwanda Kirghiz Kirundi Kongo Korean Kwanyama Lingala Lithuanian Low German Macedonian Malagasy Malay Malayalam Myanmar Nahuatl (Central) Nahuatl (Huasteca) Nahuatl (Northern Puebla) Ndebele (Zimbabwe) Norwegian Nzema Oromo Ossetian Pangasinan Papiamento (Curaçao) Polish Portuguese Portuguese (Portugal) Punjabi Quechua (Cuzco) Rarotongan Romanian Russian Sepedi Serbian (Cyrillic) Serbian (Roman) Sesotho (South Africa) Setswana Shona Silozi Sinhala Slovak Slovenian Solomon Islands Pidgin Spanish Sunda Swahili Swedish Tagalog Tahitian Tamil Tatar Telugu Tetun Dili Thai Tiv Tojolabal Tongan Turkish Twi Uighur (Cyrillic) Ukrainian Urdu Uzbek Valencian Venda Vezo Vietnamese Wallisian Xhosa Yoruba Zulu\nBakamboni ba Jehova batobela lulayo lwamu Bbaibbele lwakuti tabeelede kubweza ntaamu kukutamikizyigwa koonse alimwi akusampaulwa. Mucikozyanyo, kaambyo kamwi kamu Bbaibbele kaamba kuti: “Ooyo uululamika muntu sikusampaula uliletela buyo masampu.” (Tusimpi 9:7, 8; 26:4) Muciindi cakubikkila maano mumakani aatayi koomoonga aakuzwangana akaambo kakutamikizyigwa, tubikkila maano kucita zintu zikkomanisya Leza.—Intembauzyo 119:69.\nKumane buya, kuli “ciindi cakuumuna aciindi cakwaambaula.” (Mukambausi 3:7) Tulabaingula babombe myoyo ibayanda kuzyiba kasimpe, pele tulasoleka kutantamuka muuya wakukazyanya. Kwiinda mukucita boobo, tutobela njiisyo acikozyanyo ca Jesu kubikkilizya a Banakristo bakusaanguna.\nJesu kunyina naakaingula ciindi naakatamikizyigwa kumbele lya Pilato. (Matayo 27:11-14; 1 Petro 2:21-23) Kuyungizya waawo, Jesu kunyina naakaingula ciindi nobakamutamikizya kuba cakolwa akuba mulyato. Muciindi caboobo, wakalekela milimo yakwe kuti ibape bwiinguzi, kweelana anjiisyo eeyi yakuti: “Busongo bulabonwa kuti buliluleme kwiinda mumilimo yambubo.” (Matayo 11:19) Nokuba boobo, mubukkale bumwi, Jesu cabusicamba wakali kubaingula aabo ibakali kutubejekezya.—Matayo 15:1-3; Marko 3:22-30.\nJesu wakayiisya basikumutobela kuti tabeelede kutyompwa akaambo kakutamikizyigwa. Wakaamba kuti: “Mulikkomene nywebo ciindi bantu nobamusampaula akumupenzya akumubejelezya zintu zibi ziindene-indene akaambo kandime.” (Matayo 5:11, 12) Alimwi Jesu wakaamba kuti ciindi kutamikizyigwa kuli boobo nokujalula nzila kuli basikumutobela kuti bape bumboni, uyoocizuzikizya cisyomezyo cakwe cakuti: “Ndiyoomupa majwi abusongo, eezyo basikumukazya boonse nzyobatakakonzyi kukaka naa kukazya.”—Luka 21:12-15.\nMwaapostolo Paulo wakabapa lulayo Banakristo lwakuti tabeelede kukazyanya abasikukazya, kukazyanya kuli boobo wakakwaamba kuti ‘takugwasyi alimwi nkwabuyo.’—Tito 3:9; Baroma 16:17, 18.\nMwaapostolo Petro wakabakulwaizya Banakristo kwiiminina lusyomo lwabo kuti kacikonzyeka kucita oobo. (1 Petro 3:15) Pele wakabaambila kuti eeci kanji-kanji cibeleka kabotu kwiinda mumilimo kutali mumajwi. Wakalemba kuti: “Kwiinda mukucita zibotu, mukaumuzye bantu bafwubafwuba baambaula makani aabufwubafwuba.”—1 Petro 2:12-15.\nMubufwaafwi amubone zintu zili 15 nzyotusyoma.\nNguni Wakatalisya Mbunga ya Bakamboni ba Jehova?\nAmubale mubone Charles Taze Russell ncaatakali sikutalisya cikombelo cipya.\nSena Bakamboni ba Jehova Nkabunga Kabukombi Kazandukide?


Myeelwe 8 IBBAIB63 - Lino Jehova wakaambila Musa kuti, - Bible Search\nMyeelwe 7 Myeelwe 9\nMilimo yamalampi aamucikombelo\n1-Lino Jehova wakaambila Musa kuti, 2-Ambila Aroni kuti, Nobamba malampi, malampi aali musanu aabili aleelede kumunika kunembo lya ciimikilo camalampi. 3Nkabela Aroni wakacita obo. Wakaimika malampi kuti amunike kunembo lyaciimikilo camalampi, mbubonya mbuli Jehova mbwaakalailila Musa, 4-Lino mbuboobu ciimikilo camalampi mbucakacitwa: cakali cifulamubisi; kuzwa kutako lyaco kusikila kumalubaluba aaco, coonse cakali cifula mubisi; mbuli cinkozya Jehoya ncaakatondezya Musa, wakacita ciimikilo camalampi mbubonya obo.\nBa-Levi mbubakasalazizigwa milimo yabo\n5Lino Jehova wakaambila Musa kuti, 6-Gwisya ba-Levi akati kabana ba-Israyeli, ubasalazye. 7-Mbuboobu mboelede kubacitila kukubasalazya, Kobasansaila maanzi aakumanya milandu; lino balinyoole kumubili woonse, basanzye zyakusama zyabo, balisalazye. 8-Bamane obo babweze kapoho acipaizyo cako cabusu bunante buvwelene amafuta. Akamwi kapoho kabili ukabweze kabe cipaizyo cazibi. 9-Lino ba-Levi, uleelede kubaswenya afwaafwi kunembo lyatente lyambunganino akubunganya imbungano yoonse yabana ba-Israyeli. 10-Lino waswenya ba-Levi afwaafwi kubusyu bwaJehova, bana ba-Israyeli babike maanza aabo amitwe yaba-Levi. 11Nkabela Aroni uleelede kuyumba ba-Levi mbuli cipaizyo cabana ba-Israyeli cakuyumba kubusyu bwa-Jehova, kuti bacite milimo ya-Jehova. 12-Lino ba-Levi babike maanza aabo amitwe yatupoho, nkabela kamwi kapaizigwe mbuli cipaizyo cazibi, akamwi kabe cipaizyo cakutentela Jehova, kuti umanye milandu yaba-Levi. 13Mbuboobo mboelede kwiimika ba-Levi kunembo lya-Aroni akunembo lyabana bakwe, akubayumba mbuli cipaizyo cakuyumba kubusyu bwa-Jehova,\n14-Aboobo ulaanzaanya ba-Levi akati kabana ba-Israyeli, ba-Levi babe bangu. 15-Wamana kubasalazya akubayumba mbuli cipaizyo cakuyumba, ba-Levi banjile kukucita milimo yatente lyambunganino. 16-Nkaambo bapegwa limwi kulindime, akati kabana ba-Israyeli, mucibaka cabaabo bajalula izyalilo acabana bataanzi babana ba-Israyeli. Ndabatola, babe bangu. 17-Nkaambo boonse bana bataanzi babana ba-Israyeli mbebangu, nibaba bantu nibaba banyama; nkaambo mubuzuba obo nindakauma boonse bana bataanzi bamunyika ya-Egepita, ndakabasalazya kuti babe bangu. 18Lino ndatola ba-Levi mucibaka cabana bataanzi babana ba-Israyeli. 19-Ndapa ba-Levi, babe ba-Aroni ababana bakwe, akati kabana ba-Israyeli, kuti bacitile bana ba-Israyeli milimo yatente lyambunganino, bamanye milandu yabana ba-Israyeli, kuti kutabi malwazi akati kabana ba-Israyeli ciindi cakuswena kufwaafwi kuzintu zisalalisya,\n20Lino ba-Musa a-Aroni ambungano yoonse yabana ba-Israyeli bakacitila ba-Levi obo. Zintu zyoonse Jehova nzyaakalailila Musa kuba-Levi, bana ba-Israyeli bakabacitila nzizyonya. 21-Lino ba-Levi bakalisalazya kuzibi akusanzya zyakusama zyabo, nkabela Aroni wakabayumba mbuli cipaizyo cakuyumba kubusyu bwa-Jehova, alimwi Aroni wakamanya milandu yabo kuti basalale. 22-Kusule lyayaaya ba-Levi bakanjila kukucita milimo mutente lyambunganino kubusyu bwa-Aroni akubusyu bwabana bakwe; mbubonya mbuli Jehova mbwaakalailila Musa aaba-Levi, bakabacitila mbubonya,\n23Lino Jehova wakaambila Musa kuti, 24-Mbuboobu ba-Levi mbubeelede kucita. Kuzwa kumyaka iili makumi obile amusanu akwiindilila banjile mumilimo yakubeleka mutente lyambunganino. 25Pele kuzwa kumyaka iili makumi osanwe baleke milimo akutacibeleka limbi. 26-Balakonzya kugwasya beenzinyina mutente lyambunganino akubamba imbeta, pele kubeleka tabakoonoocibeleka pe. Mbuboobo mbumweelede kubambila ba-Levi milimo.


Kulisamika kwa Muna Kristu Print\nKulisamika kwa Muna Kristu\nYahuwah muyandi wa zintu zibotu. Walo wakazuzya mulengalenga woonse azintu zili boobo! Kuzwa kucaanda cituba bu akuŋaima nolibala zuba, kusikila ku mapepe aampye aalaa misyobo iivwelene akumwekamweka; kuzwa kumisyobo yiimpene yakaluba kasyoonto kapekema kusikila ku mabwe aabalangala kumwekamweka mayandisi, bubotu bwazintu zyoonse eezyo bwakazyila mumizeezo ya Mulengi iitondezyedwe antangalala. Awalo Jelusalema Mupya, ooyo uuyooba munzi mupati wanyika mpya, awalo munzi uutapanduluki kulibotela. Kuliyakidwe golide mumigwagwa yawo; bwaanda bwawo buyakidwe aamabwe aabalangala aa jasipa, milyango njamabwe aatubatuba. Musemo wamunzi ubambidwe aamabwe mayandisi, woonse kaamweka kufumbwa lubazu nkoolangila: ma diamondi masafaya, ma emalodi, ama amethysti aamwi manjaanji.\nNcintu cabulengwa leza kuti ayalo mizeezo yamuntu wakalengwa, ili mucinkonzya ca Mulengi wakwe, kuti kakkomanina akuyanda zintu zibotu. Cimwi akataa zintu bantu nzyobayandisya, ncakuyanda kulangika kubota nobasamide zikobela. Kufumbwa naa muuzikobela zipya zilaa mpuwo, nokuba musila uunanikidwe kumeso nanka nkaya aninga anweenwe ziŋaima, kuyandisya kulibosya ncintu cijanwa kapati akataa bantu ciindi coonse, mucisi cili coonse. Kulisakatizya tubulo tumweka amabwe aabekabeka, muli lwaco, eeco tacili cinyonyoono pe. Yahuwah Lwakwe nguwakabamba zintu eezyo akusamika Lusifa, ooyo wakali civwumbyo, cilaa mabwe mayandisi kumatalikilo. Lino kabelesya mukonzyanyo wa mwami waku Tyre, Yahuwah wakaamba boobu kujatikizya Lusifa:\n"Webo nduwe oomaninide, wakalizwide busongo akweebeka kubota kwiinda boonse. Webo wakaliko mumuunda wa Edeni ookwa Elohimu; kufumbwa bbwe liyandisi lyakali civwumbyo cako, ibbwe lisalala pyu, lya topazi, alya daimandi, lya berulo, lya onikisi, alya jasipa, lya safilo, lya emelodi, lya anofeki amaragido, alya golide: bubambe bwa tuntimbwa atupyoopyo twako twakabambwa muli nduwe mubuzuba nookalengwa. Webo wakananikwa kuba civwumbyo; Ime ndakakubikka aawo: webo wakaliko mumulundu uusetekene ookwa Elohimu; webo wakali kweendeenda akataa mabwe aamulilo." (Langa Ezekiya 28:12–14.)\nLusifa wakali cilengwa leza ciinda kubota atalaa zyoonse. Walo wakali mungele wakaimvwi munsaa cuuno ca Yooyo Uuteeli. Kufumbwa bbwe liŋaima, lisimpidwe mulubulo lwa golide, eeco cakali cilivwumbyo cakwe. Mumuni wakali kumweka lyoonse kuzwa kuli Singuzyoonse, wakali kulibonya atalaa mabwe aayo akumwekula munzila yaankamika kulangilizya. Eeco ncecakali civwumbilizyo Mwami Yahuwah ncaakalengela mungele Wakwe wiinda boonse. Pele mukampango katobela waawo kuli kaambo katyompya moyo akutontozya mumagondo nkaambo ka kulipakamisa kwamusyo ooyo ncikwaaleta ku myoyo yabantu bawide mucinyonyoono: “Webo wakalibambidwe cakulondoka munzila zako zyoonse kuzwa nookalengwa, kusikila buzuba oobo nookajanwa busofwaazi muli nduwe.” (Ezekiya 28:15, KJV)\nBusofwaazi, cinyonyoono, akulidunda: Lusifa wakaanguka nkaambo kakulidunda. Eezyo zipego nzyaakamupede Mulengi tiizyakakkutya moyo wa Lusifa kuti uzule luyando pe, pele walo wakasala kuliyanda, busyaacivwulemwangu akulidunda. Eeci ncecicitika ziindi zinjaanji; zisani nzyamuntu mbozicinca ciimo camuntu uuwide mumcinyonyoono. Muntu, ooyo wakalengwa muciimo ca Mwami Yahuwah, naakawa wakabweza ciimo ca sinkondonyina muzangi, Saatani. Kunyina pe naa nkusala zyakusama ziluulwa kubaa mpuwo, nokuba ninga anweenwe ankaya ziŋaima, nokuba zyakunana kumeso, kuti kazyibelesyelwa kunyoomenezya akujatila maanu aabantunyoko kuti bakuyande, kuli nduwe eeco ncibyaabi alimwi ncintu citalikila mu kuliyanda.\nMbweenya mbuli cibeela ca mulawo ookwa Yahuwah cili coonse, ncintu ciyandika kumvwisisya milazyo iili mumulawo nkaambo eezyo nzyezintu zisikila kumoyo wamuntu. Kusanduka kwaatangalala tacili cintu cilikke Mwami Yahuwah ncalangaula mumuntu pe. Pele, Yahuwah ulibwene zintu zyoonse zili mukati ka moyo wamuntu: iciimo mbwalyeendelezya muntu azintu nzyasyoma, ncecibamba muya wakwe. Majwi ookwa Yahuwah kuli Samuele eelyo naakali kunanika mwami, aleelede kumvwisyigwa abantu boonse bayanda kuleta maumi aabo kuti ayendelane Anguwe: “Utamulangi mbwalangika ciwa nokuba bulamfu bwaciimo cakwe, nkaambo Ime ndamukaka. Nkaambo Yahuwah talangi mbuli muntu mbwalanga pe, muntu ulanga ciwa caatala, pele Yahuwah ulanga mukati ka moyo.” (Langa muli 1 Samuele 16:7.)\nBantu banjaanji tabaloteli kusama ninga kuti bayandwe abantu nkaambo kazikobela nzyobasamide nokuba zintu nzyobalizilide kumeso. Mbweenya mbuli mabwe aakulisakatizya, musila wakulizila mumeso tuukwe cinyonyoono pe. Eelyo nobelesya musila kusisa cibata ncookazyalwa aancico, kusisa mpookavwalulwa cikanda nokuba kuti ulangike bwana, kunyina cibyaabi aawo pe. Pele mbweenya mbuli mabwe mayandisi, kuli kaambo kalibonya eelyo muntu nabelesya zintu zibekema, zilaa mpuwo alimwi zidula kapati kuti ajate maanu aabantunyina bamwi, kuti bamukkomanine akunyomenenwa nzyasamide.\nKufumbwa cintu ncolisakatizya cipa kuti bakunyonokele akukuyanda bantu bamwi nkaambo ka mubili wako, nokuba buvwubi bwako, eeco ncintu cilubide. Ooko nkusama kwa kulidunda antangalala kukweendelezya kale mukati kamoyo. Paulu wakakambauka kacenjezya kusama kwa kuliyanda eelyo walo naakamba kuti:\n"Munzila njeenya, abalo bamakaintu kabalisamika zikobela munzila yabulemu cakulibombya, cakulilemeka akulijata, kutali kulipesa masusu nokuba golide nanka mabwe aangala nokuba zisani zidulisya, pele mbuli ceeco ceelela bamakaintu balyaamba buleza, milimo mibotu." (1 Timoteo 2:9-10, NKJV)\nBamwi baciyeeyela kuti, kweendelanya akampango aaka, kunyina muntu weelede kulukwa masusu. Nokuba boobo, Paulu wakali kwaamba kwiindizya kulisakatizya kwa bamakaintu baku Loma abamwi bakavwubide aabo bakali kuyanda kubatobela mukucita boobo.\nBamakaintu baku Loma kutaanguna bakali kubamba masusu aabo munzila ngubauba . . . Kubamba masusu akataa bamakaintu bakakwetwe kwakacinca mubulelo bwa Muleli Augustus eelyo nikwakalibonya misyobo minjaanji iidula yakubamba masusu. Zikobela zya bamakaintu baku Loma zyakali zyuubauba kazitacinca nkaambo bamakaintu [kutali banalumi] tiibakajisi zyakusama zibaandaanya ciimo ca buvwubi, pele bamakaintu bavwubide bakali kusama zikobela zidula kapati, kupika masusu mumisyobo iidula, akulisakatizya ninga, nweenwe, nkaya azimwi zinjaanji zidulisya (http://www.roman-colosseum.info/roman-clothing/roman-hairstyles.htm)\nBamakaintu baku Loma bakali kubelesya misyobo yakupenta masusu, kuzingaila abunweba budula bwakulusya masusu, eeco cakali kunoonga citola mawoola manjaanji. Tunweba twa golide, tutungidwe mumabwe aaŋaima amabwe aabalangala, eezyo zyakali kusumwa antoomwe akubamba nsefwa yakusama kumutwe. Nokuba kuti zyakali zibotu ncobeni kakwiina kudonaika, pele eeco cakali kucitilwa kulisumpula akuti bayandwe (akunyomenezya) bamwi. Ncenciceeco Paulu ncaakali kulemba, kutali kuluka buyo masusu.\nEeyi milazyo ili masimpe kufumbwa cibeela cakusama akataa banalumi abamakaintu. Zisani zilaa mpuwo kanjaanji zilaindizya kubotya mbwalengedwe kubota muntu. Musyobo wa Cijulujulu, a wusubilasubila nokuba misyobo iitali mbwaakalengwa masusu, kulivwunauna mubili munzila iitakwe mulemeko kuli bamwi, zyoonse eezyo nzintu zyakujatila bamwi maanu kuti: Kolanga mbweboneka amubili wangu. Kondilanga kaka mebo!\nKuyasaulwa aamubili, kusimbwa zifwanikiso cikanda, akulicuzaula cikanda ooko kuyaa kubaa mpuwo akataa bantu mazubaano, kulikasyidwe kapati mu Mangwalo. “Inywe tamweelede kunengaula amubili nkaambo kabafu nokuba kuliyasaula nsimbo azibata zyamisyobo kufumbwa, Ime ndime Yahuwah ndaamba.” (Kolanga mu BaLevi 19:28.) Eezi zilengwa zyakazyila akataa bakomba mituni eelyo nibakali kulemekezya bafwide, pele kunyina muntu uuyanda kulemekezya Elohimu uusalala, uusetekene akupona buumi bululeme, ooyo uunga watola lubazu muziyanza zyamusyobo ooyo.\nCili masimpe kuti Mangwalo alembedwe makani aakusama zyakulisakatizya akataa bana Isilayeli. Mutwanga wa Abrahamu, ooyo wakatunwa kuyoosela mukaintu ookwa Isaka, wakapa Rebekah “ninga yamumpemo iilema cisela ca shekele lyomwe, ankaya zyobile zyakumaanza zilema mashekele aakkumi lyagolide.” (Matalikilo 24:22, NKJV) Mwami Ahasuerus wakapa Mordecai ninga yakwe ya cuuno camweendelezi. “Mpoonya Mordecai wakazwa munsaa mwami kasamide zikobela zya bwami zyamisyobo ya cijulujulu akutuba, amusyini mupati wa golide, a cikobela cabunweba camusyobo wa cisombo.” (Kolanga muli Esita 8:10 a 15.)\nNokuba boobo, zilisakatizyo azikobela zibekema tiizyakali kusamwa muziindi zya kulisinsa myoyo akulyeempa.muziindi eezyo, kufumbwa cakulisakatizya amubili cakali kubikkwa kumbali alimwi bantu bakali kusama zikobela zitaduli. Atwalo tununkilizyo tiitwakali kuzumizyigwa pe. Eelyo Daniele naakali kuliimya kulya akupaila, walo wakali kupailila kuti ateelele cilengaano, eeco ncaakalemba kuti: “Mumazubaayo, Ime nde Daniyele ndakalilauka kwa mvwiki zotatwe zikkwene. Ime tiindakalya cinkwa cibotu, nokuba kulya nyama nokuba waini mukanwa lyangu, alimwi Ime tiindakalinanika tununkilizyo nokuba asyoonto pe, kusikila mvwiki zyotwe zikkwene zyayulila.” (Daniele 10:2 a 3, KJV)\nEelyo Mwami Yahuwah naakayita Jakobo kuti awunke ku Betelo kuyookomba Nguwe, Jakobo wakaita mukwasyi wakwe kuti weempwe, akweezyanya kusama ninga zyakumatwi kuti nkukomba baleza balweeno:\nMpoonya Jakobo wakaambila baamunzi wakwe abaabo boonse bakalaa nguwe kuti, "Amusamunune baleza bamituni bali akati kenu, amulisalazye, amucince zikobela nzyomusama. Nkabela atunyamuke tweende ku Betelo; mpoonya Ime njoobamba cipaililo okuya kuli (Eli), ooyo wakandiingula mubuzuba neekapengede alimwi ulaa ndime kufumbwa nkwegama kuzwa ciindi eeco."\nAboobo bakapa Jakobo baleza babo boonse aabo bakali mumaanza aabo, amasikkiyo aakali kumatwi aabo; mpoonya Jakobo wakazisisa kunsaa casamu ca telebinti eeco cakali munsaa ku Shekemu. (Matalikilo 35:2–4, NKJV)\nMwaka amwaka mu Buzuba bwa Kunununwa, zyoonse zyakulisakatizya amubili azikobela zibekema, zyakali kulazyikwa kumbali eelyo bantu ba Mwami Yahuwah nibakali kumukumbila kubusyu Bwakwe kuti balekelelwe zinyonyoono zyabo zyaantangalala azitazyibidwe antangalala.\nKujulu,Yahushua uyoosamika mukomi omwe-omwe musyini amutwe wakwe. Eeyi inooli misyini yiinda bulemu kwiinda musyini ngwaakasamikidwe mwami wiinda nguzu atalaa nyika. Kusikila ciindi eeco, nokuba boobo, bantu bokwa Yahuwah bacinookkede munyika ya cinyonyoono. Ciimo cabo ciwide cicilangila kuyandwa. Aabo balangila kumwekamweka abulemu bwa Yahuwah tabakonzyi kulipakamisa akutozya maanu aabantu kuli lwabo beni.\nCiimo cabuntu ncitwaakona cizyibide cinyonyoono kankaambo keni Mwanaa Yahuwah simuzyalwaalikke ncaakafwida bantu. Kulipakamisa akutozya maanu aabantu kumubili wako ulaa cinyonyoono abucete, nkuba muzike wa KULIYANDA, eeco ncecibi cini ncaakawida Lusifa. Ijwi lyokwa Yahuwah litucenjezya kuti: “Kulipakamisa kulasolola kakutaninga sika kunyonyoona, akuliyanda kotaninga somboka. Cilainda kubota kuba mubombe moyo akataa bacete, kwiinda kwaabana zyakubba abaabo balisumpula.” (Tusimpi 16:18 & 19, KJV)\nLino naakasolwedwa a Muya Uusalala, Petulo wakatondezya ciimo camasimpe boonse ncobeelede kukakatila kubaa ncico:\n"Bubotu bwako butabi bwaatala bwakulibbalaika atalaa masusu, kusama golide, nokuba kusama zisani zisani zyeebeka; pele akube kwa muntu uusisidwe mumoyo, uusamide cikobela citasofwaazyigwi ca moyo mubombe muumuzi, eeco ncecintu ciyandisi mumeso ookwa Yahuwah. Nkaambo munzila eeyi, mbweenya mbuli kaindi, bamakaintu basetekene aabo bakali kusyoma muli Yahuwah mbubakali kulisamika." (Langa 1 Petulo 3:3–5.)\nAabo balulami bapona mazubaano kumamanino aamusela wanyika, banooyandaula kusetekanya ciimo, akusiila limwi zyoonse kumbali kufumbwa zinga zyabasinkila nokuba zibacengelela bululami bwa kujulu. Swebo tupona muciindi camacaalizyo cini cipedwe mumusela wanyika, mu Buzuba bwaandeene bwa Kunununwa. Woonse mwanaa Yahuwah wamasimpe weelede kulilangaula muli lwakwe amubuumi bwakwe, alimwi kufumbwa cintu ncasala, kuti abone naa kuli ncayelede kucinca eeco ceelede kutondezya moyo mubotu uutozyede kuli Yahuwah.\nIcaando ca Banakalindu bali Kkumi (langa Mateyo 25:1-13), cijatikizya kapati ciindi cino. Boonse banakalindu bali kkumi, bakali kusyoma mukasimpe, pele boonse bakoona ŋonzi. Eelyo nibakasinsimunwa kumvwa lwiito lwakuti Sibwiinga wasika, boonse bakajanwa malambe aabo akali zimide. Balikke bone mbibakajisi mungwimba wakuyungizya ooyo wiiminina Muya Uusalala, “akulondola” malambe aabo kuti balibambile. Ibbala lya “kulondola”, mumulaka mutaanzi eelyo lyakali kwiiminina kubambulula mbuli kulisakatizya amubili. Kwakali buyo zisyoonto nzibakeelede kubambulula kwiinda mubusolozi bwa Muya Uusalala.\nKolyaaba ku Mwami Yahuwah mulweendo lwako, alimwi kosyoma muli Nguwe, kuti akuyubunwide mizeezo njoyelede kucinca, kufumbwa ncoyelede kulondola, eeco ceelede kucitwa ku lambe lyako kuti kaliciyaka munyika yamusinze kutegwa yebo akamucingauzye akumwaanzya kokkomene a kuboola Kwakwe.


Kulonga 14 IBBAIB63 - Mpoonya awo Jehova wakaambila - Bible Search\nKulonga 13 Kulonga 15\nLeza mbwaakavuna ba-Israyeli ku-Lwizi Lusalala\n1Mpoonya awo Jehova wakaambila Musa kuti, 2-Ambila bana baIsrayeli kuti bapiluke, bayake zilao zyabo kunembo lya-Pihahiroti, akatikati ka-Migidoli alwizi kunembo lya-Baala-Zefoni. Amuyake zilao zyanu nkukonya oko kumbali lyalwizi. 3-Nkaambo Farao ulaamba aabana ba-Israyeli kuti, Balipatide munyika eyo; inkanda yabajalila. 4-Lino ndayumya moyo wa-Farao, nkabela ulabatobela; lino njoojana bulemu kuli-Farao akumpi yakwe yoonse, nkabela ba-Egepita bayooziba kuti ndime Jehova. Elyo bakacita obo.\n5Lino mwami wa-Egepita naakalwiidwa kuti bantu baloboka, moyo wa-Farao abalanda bakwe wakasandukila bantu. Bakati, Ma! Twacitanzi? Twalekelanzi ba-Israyeli kuti batanoocitumanina milimo? 6Mpawo wakabopa inkalaki yakwe, abalo bantu bakwe wakabatolelela. 7Wakatola inkalaki zisalidwe zili myanda iili musanu aumwi, ankalaki zyoonse zyaku-Egepita, abasilutwe bazyo boonse. 8-Jehova wakayumya moyo wa-Farao mwami wa-Egepita, aboobo wakatobela bana ba-Israyeli, nkaambo ba-Israyeli bakali kuya ajanza ijumu. 9-Ba-Egepita bakabatobela, imbizi zyoonse zya-Farao ankalaki zyakwe abasimbizi bampi yakwe, babeenzya kulwizi nkubakayakide zilao, ku-Pihahiroti kunembo lya-Baala-Zefoni.\n10-Lino Farao naakasika afwaafwi, bana ba-Israyeli bakatambya meso aabo, babona kuti ba-Egepita beza bubatobela. Mpawo bana ba-Israyeli bakayoowa loko, akukwiilila Jehova. 11-Nkabela bakaambila Musa kuti, Sa taakwe tubanda ku-Egepita? Watuletelanzi okuno kuti tufwe munkanda? Watugwisizyanzi ku-Egepita? 12-Sa teensi ngemakani aya ngaonya ngetwakakwaambila ku-Egepita? Sa teetwakaamba kuti, Tuleke, tubelekele baEgepita? Nkaambo kubelekela ba-Egepita nkubotu kulindiswe kwiinda kufwa munkanda. 13-Pele Musa wakaambila bantu kuti, Mutayoowi, amwiime, mubone lufutuko Jehova ndwasi mucitile buzuba obuno, Aba ba-Egepita mbomubwene sunu tamukooyoobabona limbi. 14-Jehova ulamulwida. Nywebo amuumune buyo.\n15Lino Jehova wakaambila Musa kuti, Ulandikwiililanzi? Ambila bana ba-Israyeli kuti baye kunembo. 16-Ayebo, sumpula musako wako, utandabike ijanza lyako atala alwizi, ulwaandule, kuti bana ba-Israyeli bainde anyika injumu akati kalwizi. 17-Lino mebo ndayumya myoyo yaba-Egepita, kuti babatobele, aboobo njoojana bulemu kuli-Farao akumpi yakwe yoonse, kunkalaki zyakwe akulibasimbizi bakwe, 18Nkabela ba-Egepita bayooziba kuti ndime Jehova nenjoolemekwa kuli-Farao akunkalaki zyakwe akuli basimbizi bakwe.\n19-Mpawo angelo wa-Leza iwakali kuzulwida makamu aaba-Israyeli wakajokela musule lyabo. Awalo musumpululu wajoba wakazwa kunembo lyabo, waima musule lyabo, 20-weza akatikati lyamakamu aaba-Egepita amakamu aaba-Israyeli, nkabela kali ijoba amudima. Lino masiku akamana, nkabela masiku oonse inkamu ezi zyobile tazikwe nezyakaswanaana.\n21-Elyo Musa wakatandabika ijanza lyakwe atala alwizi, nkabela masiku oonse Jehova wakapilusya maanzi aalwizi amuuwo muyumu wakujwe, mane kwakaboneka nyika injumu akati kalwizi, amaanzi akapambukana. 22-Lino bana ba-Israyeli bakainda akati kalwizi anyika injumu, amaanzi akababeda mbuli bulambo kululyo akucimwensi. 23Mpawo ba-Egepita bakabatobela, imbizi zyoonse zya-Farao ankalaki zyakwe abasimbizi bakwe, banjila mukati kalwizi. 24Lino kubucedo Jehova wakalanga makamu aaba-Egepita kuzwa kumusumpululu wajoba awamulilo, wapilinganya makamu oonse aabaEgepita. 25Nkabela wakaangatizya mavwili aankalaki zyabo, wazyeenzya cakusililika. Lino ba-Egepita bakaamba kuti, Atucije ba-Israyeli, nkaambo Jehova nguubalwida kuba-Egepita.\n26Lino Jehova wakaambila Musa kuti, Tandabika ijanza lyako atala alwizi, kuti maanzi aboole aba-Egepita, ankalaki zyabo abasimbizi babo. 27-Elyo Musa wakatandabika ijanza lyakwe atala alwizi, nkabela izuba nelyakapasula, maanzi aalwizi akaswanaana mbuli mbwaakabede lyoonse, aboobo ba-Egepita mukucija kwabo bakanjila mulindulo, nkabela Jehova wakabatapwida mulwizi. 28-Maanzi akapi luka, avumba inkalaki abasimbizi ampi yoonse ya-Farao, iyakabatobede mulwizi. Teekwakasyaala naba omwe, 29-Pele bana ba-Israyeli bakeenda anyika injumu akati kalwizi, amaanzi akababeda bulambo kululyo akulumwensi. 30-Mbuboobu Jehova mbwaakafutula ba-Israyeli buzuba obo kuzwa kumaanza aaba-Egepita, Ba-Israyeli bakabona ba-Egepita bafwide ankomwe yalwizi. 31-Elyo ba-Israyeli nebakabona milimo mipati Jehova njaakacitila ba-Egepita, bantu bakayoowa Jehova akusyoma Jehova amulanda wakwe Musa.


Kulonga 21 IBBAIB63 - Lino nzeezi imbeta nzoelede - Bible Search\nKulonga 20 Kulonga 22\nImwi milao yabuzike ayamakani amwi\n1-Lino nzeezi imbeta nzoelede kubabikila. 2-Na waula muzike muHebrayo, uleelede kukumanina milimo myaka iili musanu aumwi, pele mumwaka wamusanu aibili uleelede kwaangunuka, alyeendele. 3Na waletwa katakwete, ainke alike buyo; na waletwa kakwete, ainke amwanakazi wakwe. 4-Na simalelaakwe wamupa mwanakazi, alimwi wazyala bana balombe na basimbi, mwanakazi abana bayooba basimalelaakwe; ulainka buyo alike. 5-Pele oyo muzike aamba kuti, Ndayandisya simalelaangu amukaangu, abana bangu nsikonzyi kwaangunuka, 6-elyo simalelaakwe uleelede kumutola kuli-Leza, amuswenye kumulyango na kumunsende; lino simalelaakwe adonkole kutwi kwakwe ansunda, amubelekele milimo lyoonse.\n7-Na muntu waulisya mwanaakwe musimbi kuti abe muzike, teelede kwaangunuka mbuli bazike baalumi. 8Na tali mubotu mumeso aasimalelaakwe iwakayandide kumukwata, anunuke. Takonzyi kumuuzya kubazwamasi, pe, nkaambo wamucitila calweeno. 9Na ulayanda kumukwatya kumwanaakwe, uleelede kumucitila mbuli mwanaakwe musimbi mbwacitilwa. 10-Na wakwata aumbi, teelede kucesa kulya kwakwe na zyakusama zyakwe na zyeelelo zyauukwetwe. 11Na wakaka kumupa zintu ezi zyotatwe, aangunuke buyo, ainke.\n12-Kufumbwa muntu uuma mweenzinyina calufu, ncobeni uleelede kujayigwa. 13-Nekubaboobo na katakwe kucita caali, pele canunzuunzu, njoomupa kuntu nkwakonzya kucijila. 14-Pele na muntu ulalindila mweenzinyina caali akumujaya calweeno, amumugwisye kucipaililo cangu kuti afwe.\n15Kufumbwa muntu uuma wisi na banyina, ncobeni uleelede kujayigwa. 16-Kufumbwa muntu uubba muntunyina, na wamuuzya na wajanwa buyo mumaanza aakwe, ncobeni uleelede kujayigwa.\n17-Kufumbwa muntu uutukila wisi na banyina, ncobeni uleelede kujayigwa.\n18Na bantu balwana na umwi wauma mweenzinyina abbwe na ntuku, nekubaboobo oyo muntu tafwi, waciswa buyo, 19-lino na wabuka akweenda amusako, oyo iwakamuuma ulalekwa buyo, pele ulamuliya ciindi ncaakamusowela akumusilisya kabotu.\n20-Na muntu wauma muzike wakwe, naba mwaalumi naba mwanakazi, amusako, nkabela muzike oyo wafwida mumaanza aakwe, ncobeni uleelede kupegwa mulandu, 21-Pele na muzike ucipona buzuba bomwe na mazuba obile, atapegwi mulandu pe, nkaambo muzike ngemali aakwe.\n22-Na bantu balwana akuumikizya mwanakazi uuminsi, alimwi mwanakazi wasowa pele taciswi, ncobeni oyo iwakamuuma ulapegwa mulandu, aliye mbubonya mbwaamba mulumi; aliye mbobakosola babetesi. 23Pele na waciswa, kulaliigwa buumi kubuumi, 24-liso kuliso, lino kulino, ijanza kujanza, cituta kucituta, 25kupya kukupya, luumo kuluumo, mubunda kumubunda.\n26-Na muntu wauma liso lyamuzike wakwe naliso lyamuzike wakwe mwanakazi akulinyonyoona, uleelede kwaangununa muzike oyo nkaambo kali so lyakwe. 27Na wakulumbula lino lyamuzike wakwe, naba mwaalumi naba mwanakazi, uleelede kwaangununa oyo muzike nkaambo kalino lyakwe,\n28-Na iŋombe yayasa muntu, naba mwaalumi naba mwanakazi, nkabela wafwa, ncobeni eyo iŋombe ileelede kufuswa mabwe, anyama yayo tiikooligwa, pele mwiniŋombe tapegwi mulandu. 29Pele iŋombe na yazibila kuyasa, alimwi muleeyo wakacenjezegwa kale nekubaboobo taibambi, eyo iŋombe na yajaya mwaalumi na mwanakazi, iŋombe ileelede kufuswa mabwe, alakwe muleeyo uleelede kujayigwa, 30-Na wabbadela buyo, ulanunuzya buumi bwakwe kufumbwa cintu ncabikilwa. 31Na yayasa mwana, naba mulombe naba musimbi, kuleelede kucitwa mbubonya mbuli mulao oyo. 32-Na yayasa muzike, naba mwaalumi naba mwanakazi, muleeyo uleelede kuliya simalelo wamuzike oyo mali aali makumi otatwe, ayalo iŋombe ileelede kufuswa mabwe,\n33Na muntu wasya mulindi nanka cikala, pele tacivumbi, nkabela iŋombe na imbongolo yawida mumo, 34mwinimulindi uleelede kuliya; uleelede kupa mwali munyama mali, pele mutunta ulaba wakwe.\n35Na iŋombe yamuntu yayasa iŋombe yamweenzinyina, nkabela yafwa, baleelede kuulisya iŋombe iicipona akwaabana mali, ayalo iifwide baiabane. 36Pele na kulizibidwe kuti eyo iŋombe ilizibide kuyasa, nekubaboobo muleeyo taibambi, ncobeni uleelede kuliya inembe kuŋombe, alimwi iifwide ilaba yakwe.


Matalikilo 2 TONGA - Mbombuboobu julu anyika, azintu - Bible Search\nMatalikilo 1 Matalikilo 3\n1Mbombuboobu julu anyika, azintu zyoonse zili mumo mbuzyakalengwa. 2Lino mubuzuba bwaciloba Leza wakalimanide mulimo wakwe ngwaakacita, mubuzuba oobo wakalyookezya kuzwa kumulimo wakwe woonse ngwaakacita. 3Lino Leza wakabuleleka buzuba bwaciloba akubusalazya, nkaambo muli mbubo Leza wakalyookezya kuzwa kumulimo wakwe woonse wakulenga ngwaakacita.\nMuunda wa Edeni\n4Mboobu nyika azintu zyoonse zili mujulu mbuzyakalengwa. Ciindi eciya Mwami Leza naakalenga julu anyika, 5zisyango zyoonse zyamusokwe tiizyakaliko anyika, aziteyo zyoonse tiizyakana mena, nkaambo Mwami Leza taakana wisya mvula anyika. Alimwi kwakanyina muntu uulima nyika. 6Nikuba kuti imvula tiiyakali kuwa, kwakali sikunku wakali kuzwa ansi akutesya nyika.\n7Lino Mwami Leza wakasuna bulongo kuzwa kunyika, mpoonya wakabumba muntu abulongo oobo. Naakamana Mwami Leza wakayoyela muuya wabuumi mumpemo zyamuntu, nkabela muntu wakaba muumi.\n8Eelyo Mwami Leza wakapanda muunda mu Edeni, kulubazu lwakujwe, oomo mwaakabikka muntu ooyo ngwaakalenga. 9Mumuunda ooyo Mwami Leza wakamenya misamu yeebeka yamisyobo yoonse yakali kuzyala micelo mibotu kulya. Nkabela akati kamuunda kwakali musamu uupa buumi, alimwi amusamu wakuzibya bubotu abubi.\n10Kwakali mulonga wakali kukunka kuzwida munyika ya Edeni, nguwakali kwiida muunda, nkabela mulonga ooyo wakali andeene mumilonga yone. 11Izina lyamulonga wakusaanguna ngu Pisyoni, ooyu ulakunka kuzinguluka cisi coonse ca Havila. 12Mucisi eeco momujanwa ngolida mbotu kapati, alimwi momujanwa abulimbo bununkilila kabotu alimwi amabwe aalaamakwalala mbuli cibize. 13Izina lyamulonga wabili ngu Gihoni, ulakunka akuzinguluka cisi coonse ca Kusyi. 14Mulonga watatu ngu Taigilisi, uukunkila kujwe lyacisi ca Asiliya. Mulonga wane ngu Yufuletisi.\n15Lino Mwami Leza wakatola muntu, waakumubikka mumuunda wa Edeni kuti aubambe akuulimina kabotu. 16Mwami Leza wakalailila muntu kuti, «Ulakonzya kulya micelo yamisamu yoonse iili mumuunda, 17pele ulikke buyo musamu wakuzibya bubotu abubi, utakalyi micelo yawo pe. Naa kuti ukalye, uyoofwa ncobeni.»\n18Lino Mwami Leza wakalyaambila kuti, «Tacili cibotu kuti mwaalumi kakkede alikke. Njoomupangila mweenzinyina uumweelede kuti kamugwasya.» 19Lino kuzwa kubulongo Mwami Leza wakalengede kale banyama abayuni boonse, eelyo wakabaleta kumuntu kuti abaulike mazina. Kufumbwa zina ndaakaulika lyakaba ndendilyo. 20Nkaako muntu wakaulika banyama boonse bavubwa, bayuni abanyama bamusokwe, pele taakajana mweezinyina weelede kumugwasya.\n21Lino Mwami Leza wakooneka muntu ŋonzi mpati, nkabela kacoona boobo, Leza wakagwisya kabambo komwe kuzwa kulinguwe, wakabweedezya nyama mubusena bwayo. 22Aboobo Mwami Leza wakapanga mukaintu kuzwa kukabambo nkaakagwisya kumwaalumi, wakamuleta mukaintu ooyo kulinguwe. 23Eelyo mwaalumi wakati,\n«Iiyoobuya! Lino ambebo ndajana mweenzuma, muntu ooyu mubili wamubili wangu, ndifuwa lyazifuwa zyangu,\nnyama yanyama yangu. Uyooitwa kuti ‹Mukaintu› nkaambo wagwisigwa kumwaalumi.»\n24Nkakaambo aaka mwaalumi ncasiila wisi abanyina akukakatila kumukaintu wakwe eelyo aaba bobilo baba mubili omwe.\n25Lino boonse aaba bobilo mwaalumi amukaintu wakwe, bakali aacintanda, pele tiibakali kufwa nsoni pe.


Matalikilo 8 IBBAIB63 - Lino Leza wakaibaluka Nowa - Bible Search\nMatalikilo 7 Matalikilo 9\n1-Lino Leza wakaibaluka Nowa abaumi boonse abanyama mbaakali abo mubwaato. Mpawo Leza wakaungya muuwo anyika, nkabela maanzi akatalika kuyosa. 2-Tusensa toonse twamatoolo azipulo zyakujulu zyoonse zyakasinkwa, awalo mucobocobo wakalesegwa. 3-Maanzi akali kuya buunguluka ansi, mane lumwi kumamanino aamazuba aali mwanda amakumi osanwe maanzi akaceya. 4Lino mumwezi wamusanu aibili, mubuzuba bwakumi amusanu aabili bwamumwezi, bwaato bwakacuta azilundu zyaArarati. 5Nkabela maanzi akacili kuya buceya mane kusikila kumwezi wakumi, lino mumwezi wakumi, mubuzuba butaanzi bwamumwezi, mitwe yazilundu yakaboneka.\n6-Amane buyo mazuba aali makumi one, Nowa wakajalula cipulo ncakacitide mubwaato, 7-watuma cikwangala. Nkabela wakauluka-uluka koonse koonse mane maanzi akayuminina ansi. 8Alimwi wakatuma inziba, kuti abone na maanzi atalika kuceya ansi. 9-Pele inziba teeyakajana mpiikonzya kukalila amyeendo yayo, aboobo yakapiluka kulinguwe mubwaato, nkaambo maanzi akacili manji atala anyika. Mpawo wakatandabika ijanza lyakwe, waijata, waiboozya mubwaato mwaakabede. 10Lino wakalindila alimwi mazuba aali musanu aabili, watuma inziba lwabili kuzwa mubwaato. 11-Elyo kuciindi cakumazuba inziba yakaboola kulinguwe, amumulomo wayo kiijisi itu lyaolifa ndeyakaakucela. Mpawo Nowa wakaziba kuti maanzi atalika kuceya ansi. 12Lino wakalindila alimwi mazuba aali musanu aabili, watuma inziba, pele tiikwe neyakaboola limbi pe.\n13Lino mumwaka wamyanda iili musanu aumwi amwaka omwe, mumwezi mutaanzi, mubuzuba butaanzi bwamumwezi, maanzi akayuminina ansi. Mpawo Nowa wakavumbula lululi lwabwaato, wasondela, wabona kuti nyika yayuma. 14Nkabela mumwezi wabili, mubuzuba bwakumi amusanu aibili bwamumwezi, nyika yakayuma ntantalu. 15Lino Leza wakaambila Nowa kuti, 16-Kamuzwa mubwaato, yebo abanako, abana bako abamukabana bako boonse. 17-Banyama boonse mboli abo bamisyobo misyobo, bayuni aŋombe abauka boonse bayavula ansi, uzwe abo, kuti babe isaula ansi, bazyalisye akuvula ansi. 18Mpawo Nowa wakazwa abana bakwe abanakwe abamukabana bakwe boonse. 19Banyama boonse, abauka boonse abayuni boonse, boonse baumi bamisyobo misyobo bayavula ansi, boonse biyo bakazwa mubwaato.\n20-Lino Nowa wakayakila Jehova cipaililo, nkabela wakabweza bamwi banyama basalala bamisyobo yoonse abayuni basalala bamisyobo yoonse, watuulila zituuzyo mpoonya awo acipaililo. 21-Mpawo Jehova naakamvwa bweema bubotu, Jehova wakaamba mumoyo wakwe kuti, Nsikooyootuka limbi nyika nkaambo kabantu pe, nkaambo miyeeyo yamoyo wamuntu mibi lyoonse kuzwa kubwanike bwakwe, alimwi nsikooyoouma limbi baumi boonse mbuli mbondakacita. 22-Nyika niiciliwo, ciindi cakubyala aciindi cakutebula, impeyo ankasaalo, cilimo amainza, isikati amasiku, zyoonse tazikooyooleka.


NcHicHaamba Chinunuzyo Chakulipeda kwaJesu\nBALA MU Abbey Abkhaz Abui Acholi Afrikaans Aja Akha Altai Alur American Sign Language Amharic Angolan Sign Language Arabic Argentinean Sign Language Armenian Armenian (West) Ateso Attié Aymara Azerbaijani Azerbaijani (Cyrillic) Bashkir Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bicol Bislama Bolivian Sign Language Boulou Bété Cambodian Cebuano Changana (Zimbabwe) Chavacano Chichewa Chiga Chin (Hakha) Chin (Tiddim) Chin (Zotung) Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombian Sign Language Cuban Sign Language Dakota Dangme Danish Dayak Ngaju Douala Drehu Dusun Dutch Edo Efik Emberá (Catío) English Estonian Ewe Fante Fijian Finnish Finnish Sign Language Fon French Futuna (East) Ga German Gitonga Gokana Greek Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Herero Hiligaynon Hindi Hungarian Hunsrik Iban Ibanag Ibinda Igbo Iloko Indian Sign Language Indonesian Indonesian Sign Language Irish Isoko Italian Italian Sign Language Ivorian Sign Language Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Korean Kpelle Krio Kurdish Kurmanji Kwangali Kwanyama Kyangonde Lahu Lamba Lambya Lari Lhukonzo Lingala Lithuanian Lomwe Luganda Lugbara Lunda Luo Luvale Macua Malagasy Malay Malayalam Malaysian Sign Language Maltese Mam Mambwe-Lungu Mapudungun Marathi Mauritian Creole Maya Mazahua Mbunda Mende Meru Mexican Sign Language Mizo Mongolian Moore Myanmar Myanmar Sign Language Nahuatl (Central) Navajo Ndau Ndebele Ndebele (Zimbabwe) Ndonga Nengone Nepali Nepali Sign Language Ngabere Ngangela Nias Nigerian Pidgin Niuean Norwegian Nsenga Nyaneka Nyungwe Nzema Odia Okpe Oromo Ossetian Otetela Pangasinan Pidgin (Cameroon) Pidgin (West Africa) Polish Polish Sign Language Ponapean Poqomchi' Portuguese (Portugal) Portuguese Sign Language Punjabi (Shahmukhi) Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romanian Romanian Sign Language Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Russian Rutoro Réunion Creole Samoan Sangir Sango Sena Sepedi Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Solomon Islands Pidgin Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Tajiki Talian Tamil Tandroy Tankarana Tatar Tetun Dili Thai Thai Sign Language Tigrinya Tiv Tojolabal Tok Pisin Tongan Tshiluba Tshwa Tsonga Turkish Tuvaluan Twi Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Vezo Vietnamese Vietnamese Sign Language Wallisian Waray-Waray Welsh Wichi Wolaita Yacouba Zande Zulu\nChinunuzyo—Chipo Chipati Chizwa Kuli Leza\n1, 2. (a) Niinzi chitondeezya kuti chipo chilayandikana kulinduwe? (b) Nkaamboonzi chinunuzyo nichili chipo chipati chizwa kuli Leza?\nNCHIPOONZI chiyandikana nchwaakatambula? Chipo tacheelede kuba chidula kuti chihyandikane kulinduwe. Ikuti chipo kachikubotezya naa kuti kochiyanda nga watondeezya kulumba.\n2 Muli zyoonse zipo Leza nzyaakatupa, kuli chipo choomwe nchituyandisisya kwiinda zimwi zipo. Nchipo chipati nchakapa bantu. Mbuli mbutuloyiiya muchaandano eechi, Jehova wakatuma Mwanaakwe, Jesu Kristu, kuti tupone kukabe kutamani. (Bala Matayo 20:28.) Kwiinda mukututumina mwanaakwe Jesu Kristu aanyika, Jehova wakatondeezya kuti ulatuyanda.\n3. Nkaamboonzi bantu nibafwa?\n3 Chinunuzyo ninzila yaJehova yakwaangununa bantu kuzwa muchibi amulufu. (BaEfeso 1:7) Kuti tumvwisisisye kaambo chinunuzyo nichiyandikana, tweelede kuziba zyakachitika mumunda waEdeni kwaminyaka miingi yakiinda. Bazyali besu bakusaanguna, Adamu aEva, bakabiisya. Akaambo kakubisya kwabo, bakazoofwa. Tulafwa nkaambo kakuti twakakona chibi kuzwa kuli Adamu aEva.—Langa Makani Aakumamanino 9.\n4. Adamu wakalini alimwi niinzi nchaakali aacho?\n4 Aawo Jehova naakalenga mwaalumi wakusaanguna, Adamu, Wakamupa chintu chiyandikana loko. Wakapa Adamu buumi bumaninide. Wakalaa mizeezo amubili uumaninide. Taakwe naakali kuzoochiswa, kuchembaala, alimwi akufwa. Akaambo kakuti Jehova nguwe wakamulenga, Leza wakali mbuli wisi. (Luka 3:38) Chiindi choonse Jehova wakali kwaambuulaa Adamu. Chaantanganana, Jehova wakaambila Adamu nchaakali kulangila kuzwa kuli nguwe. Alimwi wakapa Adamu mulimu wakuchita uubotezya.—Matalikilo 1:28-30; 2:16, 17.\n5. Zyaambaanzi kuti Adamu wakalengwa “mucinkonzya ca-Leza”?\n5 Adamu wakalengwa “mucinkonzya ca-Leza.” (Matalikilo 1:27) Jehova wakamupa bube buli mbuli Bwakwe, buswaanizya luyando, busongo, kululamisya, anguzu. Wakapa Adamu cheelelo chakusala. Adamu taakali lobbooti pe. Leza wakamulenga kali acheelelo chakukonzya kusala kuchita chibotu naa chibi. Kaansinga Adamu wakasala kuswiilila Leza, wakali kuzoobaa buumi butamani muParadayizi.\n6. Adamu wakasweekelwaanzi chiindi naakataswiilila Leza? Eezi zitujatikizya biyeni?\n6 Adamu naakataswiilila Leza wakatongelwa lufu, ooku kwakali kusubulwa kupati. Wakasweekelwa abweenzinyina buli kabotu aJehova, buumi bumaninide, amuunzi uuli Paradayizi. (Matalikilo 3:17-19) Adamu aEva bakasala kutaswiilila Leza, akaambo kaako bulangilizi bwakamana. Akaambo kazintu Adamu nzyaakachita, “mbuboobu cibi mbucakanjila munyika kumaanza aamuntu omwe buyo, alwalo lufu nkaambo kacibi, nkabela mbubonya oobo lufu mbulwakazida bantu boonse, nkaambo kakuti boonse babisya.” (BaRoma 5:12) Adamu naakabisya, ‘wakalisambala’ kubikkilizya andiswe mubuzike bwachibi alufu. (BaRoma 7:14) Iswe tulaabo na bulangilizi? Nisimpe, tulaabo.\n7, 8. Chinunuzyo niinzi?\n7 Chinunuzyo niinzi? Inkani yachinunuzyo iswaanizya zintu zibili. Chakusaanguna, chinunuzyo nimbadalo yakwaangununa muntu naa kubbadalila kuboozya chimwi chintu. Chabili, chinunuzyo muulo weendelana, naa muulo wachimwi chintu.\n8 Taakwe muntu wakali kukonzya kubbadala kubisya kupati Adamu nkwaakachita, kwakatweetela lufu. Pesi Jehova wakatujulila nzila yakutwaangununa kuchibi alufu. Lino atwiiye nzila chinunuzyo mbuchibeleka akuti chitugwasya biyeni.\nJEHOVA MBAAKATUPA CHINUNUZYO\n9. Chinunuzyo nga chilabbadalwa biyeni?\n9 Aakati kesu taakwe muntu uukonzya kubbadala chinunuzyo chabuumi bumaninide Adamu nchaakasweekelwa. Nkaamboonzi? Nkaambo kakuti toonse tatumaninide pe. (Intembauzyo 49:7, 8) Chinunuzyo chakali kuyandikana kubbadalwa bwakali buumi bwamuntu uumaninide. Nchichicho nchichitegwa ‘ncinunuzyo ceelene.’ (1 Timoteo 2:6) Chinunuzyo chakali kweendelana abuumi bumaninide Adamu mbwaakasweekelwa.\n10. Jehova wakatupa biyeni chinunuzyo?\n10 Jehova wakatupa biyeni chinunuzyo? Jehova wakatuma Mwanaakwe uyandikana loko aanyika. Mwana ooyu, Jesu, wakali chilenge chakwe chakutaanguna. (1 Johane 4:9, 10) Jesu wakali yandide kusiya Wisi ankwaakali kukkala kujulu. (BaFilipi 2:7) Jehova wakalonzya buumi bwaJesu kuzwa kujulu akumutola aanyika, alimwi Jesu wakazyalwa kali muntu uumaninide, uutakwe chibi.—Luka 1:35.\nJehova wakatupa Mwanaakwe uyandikana loko kuti abe chinunuzyo chasu\n11. Muntu omwe nga ulaba biyeni chinunuzyo chabantu boonse?\n11 Muntu wakutaanguna, Adamu, wakasowa buumi bumaninide bwabantu boonse chiindi naakataswiilila Jehova. Zilachita na kuti umwi muntu agwisye kufwa kuli mubana baAdamu boonse? Nisimpe. (Bala BaRoma 5:19.) Jesu, uutakwe nakabisya wakapa buumi bwakwe bumaninide kabuli chinunuzyo. (1 BaKorinto 15:45) Buumi bwakwe bumaninide bwakali kuzoobelesegwa kukugusya lufu kubana baAdamu boonse.—1 BaKorinto 15:21, 22.\n12. Nkaamboonzi Jesu nakeelede kupenzegwa oobu?\n12 IBbayibbele lipandulula nzila Jesu njakamvwaayo katanafwa. Wakavwipuulwa chalunya, wakagankaminwa achisamu chakupenzegwa, alimwi wakalisimya-simya kukufwa lufu luchisa. (Johane 19:1, 16-18, 30) Nkaamboonzi Jesu nakeelede kupenzegwa oobu? Nkaambo Saatani wakaamba kuti taakwe muntu uukonzya kukkala kasyomekede kuli Leza pe kuti wasunkwa changuzu. Jesu wakatondeezya kuti muntu uumaninide ulakonzya kukkala kasyomekede kuli Leza, nikuba kuti waswananaa mapenzi mapati biyeni. Yeeyela kuti Jehova wakabotelwa biyeni azeezyo zyakachitwaa Jesu!—Tusimpi 27:11; langa Makani Aakumamanino 15.\n13. Chinunuzyo chakabbadalwa biyeni?\n13 Chinunuzyo chakabbadalwa biyeni? Jesu wakapa Wisi muulo weendelana abuumi bwakwe. Mumunyaka wa33, muNisani 14 mukkalenda lyachiJuda. Jehova wakazumizya basinkondonyina kuti bajaye Jesu. (BaHebrayo 10:10) Nikwakayinda mazuba aatatu, Jehova wakabusya Jesu, kutali amubili wanyama pesi amubili wamuuya. Chiindi, Jesu naakabweeda kujulu kuli Wisi, wakapa buumi bwakwe bumaninide kuli Jehova kuti bube chinunuzyo. (BaHebrayo 9:24) Mbukunga chinunuzyo chakabbadalwa, tulaa choolwe chakwaangununwa kuchibi alufu.—Bala BaRoma 3:23, 24\nMBUNGA ULAGWASIGWA ACHINUNUZYO\n14, 15. Tweelede kuchitaanzi kuti zibi zyesu zilekelelwe?\n14 Twakagwasigwa kale kuzwa kuchipo chaLeza chipati. Atubone kuti tugwasigwa biyeni lino akuti tuyoogwasigwa biyeni mumazuba aali kunembo.\n15 Zibi zyesu zilalekelelwa. Nziyumu kuchita kabotu chiindi choonse. Chimwi chiindi Tulabisya; tulasowa mulomo naa kuchita zintu zitali kabotu. (BaKolose 1:13, 14) Ngatulalekelelwa biyeni? Tweelede kweempwa kuzintu zibi nzitwakabisya alimwi akukumbila Jehova kuti atulekelele. Kuti twachita oobo tulakonzya kubaa choonzyo kuti zibi zyesu zyalekelelwa.—1 Johane 1:8, 9.\n16. Tweelede kuchitaanzi kuti tube amanjezezya mabotu?\n16 Tulakonzya kubaa manjezezya alikabotu. Kuti moyo wesu watubuzya kuti twabisya, nga tulimvwa katulaa mulandu, naa kulimvwa katutachigwasyi pe. Pesi tatweelede kulengwaana pe. Ikuti twakombelezya kuti Jehova atulekelele, tulakonzya kuba achoonzyo chakuti uyootuswiilila alimwi uyootulekelela. (BaHebrayo 9:13, 14) Jehova uyanda kuti twaambuule anguwe atala amapenzi alimwi akubula nguzu kwesu. (BaHebrayo 4:14-16) Mukuchitoobo, tujana mpindu yakubaa luumuno aLeza.\n17. Nzilongezyoonzi zijanikaa kaambo kakuti Jesu wakatufwida?\n17 Tulaa bulangilizi bwakupona kukabe kutamani. “Nkaambo cakuvola cazibi ndufu, pele caabilo ca-Leza mbuumi butamani bwamuli-Kristo Jesu Mwami wesu.” (BaRoma 6:23) Akaambo kakuti Jesu wakatufwida, tulaa choolwe chakupona kutamani katubotelwa abuumi bubotu bumaninide. (Ciyubunuzyo 21:3, 4) Niinzi nzitweelede kuchita kutegwa tukajane zilongezyo eezyo?\nUYOOCHITAMBULA NA CHINUNUZYO?\n18. Tuzi biyeni kuti Jehova ulatuyanda?\n18 Yeeya nzila moyo wako mbuubotelwa chiindi umwi muntu nakupa chipo chibotu. Chinunuzyo nchipo chiyandikana loko kwiinda zyoonse, aboobo tweelede kulumba Jehova akaambo kachipo chachinunuzyo. Lugwalo lwaJohane 3:16 lutwaambila kuti “Obuya Leza mbwaakayandisya nyika, wakapa Mwanaakwe simuzyalwa alike.” Nisimpe, Jehova ulatuyanda toonse zyakuti wakatupa Mwaanakwe uyandikana, Jesu. Alimwi tulizi kuti Jesu alakwe ulatuyanda, nkaambo wakali lipedelede kutufwida. (Johane 15:13) Chipo chachinunuzyo cheelede kukutondeezya kuti Jehova aJesu balakuyanda.—BaGalatiya 2:20.\nMbutuyabwiiya atala aJehova, tuyooba beenzinyina alimwi kumuyanda kwesu kuyoosima\n19, 20. (a) Nga ulachita biyeni kuti ube mweenzinyina waJehova? (b) Kujana watondeezya biyeni kuti ulachitambula chinunuzyo chaJesu chakulipeda?\n19 Lino wayiiya atala aluyando lupati Leza ndwalaalo, pesi nga ulachita biyeni kuti ube mweenzinyina waJehova? Tachili chuuba-uba pe kuyanda umwi muntu ngutazi. Lugwalo lwaJohane 17:3 lwaamba kuti tulakonzya kumuziba Jehova. Nuya buchita oobo, kumuyandisya kwako kuyoosima, uyooyanda kumubotezya, alimwi uyooba mweenzinyina. Aboobo yinkilila kunembo kuliikwiiya atala aJehova kwiinda mukubala Bbayibbele.—1 Johane 5:3.\n20 Tambula chinunuzyo chaJesu chakulipeda. IBbayibbele lyaamba kuti “oyo uusyoma Mwana nguuli abuumi ubutamani.” (Johane 3:36) Zyaambaanzi kutondeezya lusyomo? Zyaamba kuchita eezyo Jesu nzyaakatuyiisya kuti katuzichita. (Johane 13:15) Tatukonzyi kwaambaa mulomo kuti tusyoma muli Jesu. Kuti tuchitambule chinunuzyo, tweelede kuchita chimwi chintu cheendelana alusyomo lwesu. Aali Jakobo 2:26, tubala kuti: “Lusyomo lwaanzeene amilimo lulifwide mbubonya.”\n21, 22. (a) Nkaamboonzi nitweelede kujanika kuKwiibuluka kufwa kwaKristu munyaka amunyaka? (b) Tuyooyiiyaanzi muzyaandano 6 a 7?\n21 Janika kuchiibalusyo chalufu lwaJesu. Magolezya Jesu katanafwa, wakatuyiisya kuti tweelede kuyeeya lufu lwakwe. Tulakuchita kuyeeya ooku munyaka amunyaka, alimwi tukwiita kuti Nkwiibuluka naa kuti “Mulalilo wa-Mwami.” (1 BaKorinto 11:20; Matayo 26:26-28) Jesu uyanda kuti tuyeeye kuti wakapa buumi bwakwe bumaninide kabuli chinunuzyo. Wakaamba kuti: “Amukacite obo kuti mukandiyeeye.” (Bala Luka 22:19.) Chiindi nujanika kuchiibalusyo, anga utondeezya kuti ulachiyeeya chinunuzyo aluyando lupati Jehova aJesu ndubaalalo kuli ndiswe.—Langa Makani Aakumamanino 16.\n22 Chinunuzyo nchipo chipati kuzipo zyoonse nzitukonzya kujana. (2 BaKorinto 9:14, 15) Chipo eechi chiyandikana chiyoogwasya mamiliyoni aabantu nikuba bawumi abafwide. Muzyaandano 6 a 7 tuyooyiiya mbukukonzeka.\nKASIMPE 1: TOONSE TUYANDA CHINUNUZYO\n‘Mwana a-muntu . . . wakeza kuti azoowabe buumi bwakwe, bube cinunuzyo cabanji.’—Matayo 20:28\nNkaamboonzi nituyanda chinunuzyo?\nChiindi Adamu naakataswiilila Leza, wakasweekelwa bweenzinyina buyandikana loko aJehova, buumi bumaninide, alimwi amuunzi wakwe wakali Paradayizi.\nAkaambo kachechi Adamu nchaakachita, toonse twakakona chibi alufu.\nChinunuzyo ninzila yaJehova njaakabelesya kukunununa bantu kuzwa kuchibi alufu.\nKASIMPE 2: JEHOVA WAKATUPA CHINUNUZYO\n“Nkaambo Leza wakatuma Mwanaakwe simuzyalwa-alike munyika, kuti tujane buumi kumaanza aakwe.”—1 Johane 4:9\nJehova wakatupa biyeni chinunuzyo?\nTaakwe muntu wakali kukonzya kubbadala chinunuzyo chabuumi bumaninide mbuli bwaAdamu mbwaakalaabo.\nJehova wakatuma Mwanaakwe uuyandika munyika kutegwa azoozyalwe kali muntu uumaninide.\nJesu naakabusigwa, wakabweeda kujulu, ooko nkwaakapeda buumi bwakwe bumaninide kabuli chinunuzyo kuli Jehova.\nKASIMPE 3: CHINUNUZYO CHITUPA BULANGILIZI BWACHOONZYO\n“Nkabela uyoosindula misozi yoonse kumeso abo, takukoyooba limbi lufu.”—Ciyubunuzyo 21:4\nKujana wagwasigwa biyeni kuchinunuzyo?\nTulakonzya kuba amanjezeezya aasalala kunembo lyaLeza.\nTuli abulangilizi bwabuumi butamani.\nChipo chachinunuzyo chitondeezya kuti Jehova aJesu batuyanda loko.\nKASIMPE 4: TWEELEDE KUCHITAMBULA CHINUNUZYO\n“Leza . . . wakapa Mwanaakwe simuzyalwa-alike, kuti umwi umwi uumusyoma . . . abe abuumi ubutamani.”—Johane 3:16\nKujana twatondeezya biyeni kuti tulalumba kuchipo chachinunuzyo Leza nchaakatupa?\nZiba Jehova aJesu, alimwi ubatobelezye.\nMunyaka amunyaka weelede kujanika kuchiibalusyo chakufwa kwaKristu.\nChita zyiingi kutali kusyoma muli Jesu luzutu. Chita eezyo Jesu nzyatuyiisya kuti katuchita.


1 Bakorinto 15 | Bbaibbele lili a Intaneti | Bbaibbele lya Busanduluzi Bwanyika Mpya\nBubuke bwa Kristo (1-11)\nBubuke mpaayeeme lusyomo (12-19)\nBubuke bwa Kristo ncisinizyo (20-34)\nMubili wanyama, mubili wamuuya (35-49)\nKutafwa alimwi akutabola (50-57)\nKuba azinji zyakucita mumulimo wa Mwami (58)\n15 Lino bakwesu ndimuyeezya makani mabotu ngondakaambilizya kulindinywe,+ aayo ngomwakatambula alimwi ngomutobela cakusitikila. 2 Kwiinda mulingawo lino mulafwutulwa ikuti mukakatile kumakani mabotu ngondakaambilizya kulindinywe, ccita kuti mwakaba basyomi cabuyo. 3 Nkaambo akati kazintu zyakusaanguna nzyondakamwaambila kuli ceeco ncondakatambula andime, cakuti Kristo wakafwa kutegwa atwaangulule kuzibi zyesu kweelana ancaamba Magwalo;+ 4 ikuti wakazikkwa,+ wakabusyigwa+ mubuzuba bwatatu+ kweelana ancaamba Magwalo;+ 5 akuti wakalibonya kuli Kefasi,*+ mpoonya akuli bali Kkumi Ababili.+ 6 Kuzwa waawo wakalibonya kubakwesu bainda ku 500 aciindi comwe,+ ibunji bwabo tucili limwi, pele bamwi baloona mulufwu. 7 Kuzwa waawo wakalibonya kuli Jakobo,+ mpoonya akubaapostolo boonse.+ 8 Pele ciindi camamanino wakalibonya akulindime+ mbuli kumwana wakazyalwa ciindi kacitanakkwana. 9 Nkaambo ndendime muniini akati kabaapostolo boonse, alimwi tandeeleli kwiitwa kuti ndimwaapostolo, nkaambo ndakapenzya mbungano ya Leza.+ 10 Pele kwiinda muluzyalo lwa Leza ndili boobu mbondibede lino. Alimwi luzyalo ndwaakandifwida tiilwakaba lwabuyo pe, pele ndakabeleka cakulitakata kubainda boonse; nokuba boobo tandili ndime pe, pele nduzyalo lwa Leza ilulaandime. 11 Nokuba boobo, kufwumbwa naa ndime naa mbambabo, oobu mbotukambauka alimwi oobu mbomwakasyoma. 12 Lino ikuti kakukambaukwa kuti Kristo wakabusyigwa kubafwu,+ ino nkaambo nzi bamwi akati kanu ncobaambila kuti kunyina bubuke bwabafwu? 13 Ikuti naa ncobeni kunyina bubuke bwabafwu, nkokuti Kristo tanaakabusyigwa pe. 14 Pele ikuti naa Kristo tanaakabusyigwa, kukambauka kwesu ncobeni nkwabuyo alimwi alwalo lusyomo lwanu ndwabuyo. 15 Kunze lyaboobo, alimwi twaba bakamboni ba Leza bakubeja,+ nkaambo tupa bumboni kubejelezya Leza kwiinda mukwaamba kuti wakamubusya Kristo,+ pele walo ngwaatakabusya ikuti naa ncobeni bafwu tabakabusyigwi. 16 Nkaambo ikuti naa bafwu tabakabusyigwi, nkokuti Kristo tanaakabusyigwa pe. 17 Kunze lyaboobo, ikuti naa Kristo tanaakabusyigwa, lusyomo lwanu ndwabuyo; mucili muzibi zyanu.+ 18 Mpoonya abalo aabo boona mulufwu kabakamantene a Kristo bakaloba.+ 19 Ikuti naa ikulangila Kristo kwesu kakuli kwabuumi obuno bulikke, nkokuti tuleetezya kapati kwiinda muntu uuli woonse. 20 Pele mubwini Kristo wakabusyigwa kubafwu, walo uuli ngomicelo mitaanzi yabaabo bakoona mulufwu.+ 21 Nkaambo mbwaanga lufwu lwakaboola kwiinda mumuntu omwe,+ abwalo bubuke bwabafwu bulaboola kwiinda mumuntu omwe.+ 22 Nkaambo mbubonya muli Adamu boonse balafwa,+ mbubonya buyo muli Kristo boonse bayoopegwa buumi.+ 23 Pele umwi aumwi ulabusyigwa aciindi cakwe ceelede: kusaanguna Kristo uuli njemicelo mitaanzi,+ mpoonya aabo bazulilwa kuli Kristo bayoobusyigwa kuciindi cakubako kwakwe.+ 24 Mpoonya kumamanino, uyoopa Bwami kuli Leza wakwe alimwi Usyi, aakumana kunyonyoona mfwulumende zyoonse abweendelezi boonse alimwi anguzu zyoonse.+ 25 Nkaambo weelede kulela kali mwami kusikila Leza akabikke basinkondonyina boonse kunsi aamaulu aakwe.+ 26 Sinkondo wamamanino uuyoonyonyoonwa, ndufwu.+ 27 Nkaambo Leza “wakabombya zintu zyoonse kunsi aamaulu aakwe.”+ Pele nokwaambwa kuti ‘zintu zyoonse zyakabombesyegwa,’+ cilalimvwisya kuti eeci tacibikkilizyi Leza ooyo wakabombya zintu zyoonse kulinguwe.+ 28 Pele Leza aakumana kubombya zintu zyoonse kumwanaakwe, mpoonya Mwana ooyo awalo uyoolibombya kuli Leza ooyo wakabombya zintu zyoonse kulinguwe,+ ikutegwa Leza abe mweendelezi wazintu zyoonse.+ 29 Ikuti naa bafwu tabakabusyigwi, ino nimpindu nzi njobayoojana aabo babbapatizyigwa kutegwa babe bafwu?+ Ikuti naa bafwu kunyina nobayoobusyigwa, ino nkaambo nzi abalo ncobali mukubbapatizyigwa kutegwa babe bafwu? 30 Ino nkaambo nzi andiswe ncotuli muntenda ciindi coonse?+ 31 Abuzuba ndijanika muntenda yalufwu. Eeci ncamasimpe mbubonya mbuli lukkomano ndondijisi kujatikizya ndinywe bakwesu muli Kristo Jesu Mwami wesu. 32 Ikuti naa mbuli bantu bamwi* ndakalwana abanyama babutambo ku Efeso,+ ino eeci cindigwasya buti mebo? Ikuti bafwu tabakabusyigwi, nkokuti “atulye akunywa, nkaambo kayi juunza tuyoofwa.”+ 33 Muteenwi pe. Kuyanzana abantu babyaabi kunyonganya zilengwa zibotu.*+ 34 Amusinsimuke munzila yabululami alimwi mutabi nimucita cibi pe, nkaambo bamwi tabajisi luzyibo lwa Leza. Ndaamba boobu kutegwa ndimuusye nsoni. 35 Nokuba boobo, umwi inga wabuzya kuti: “Ino bafwu bayoobusyigwa buti? Inzya, ino bayoobuka amubili uuli buti?”+ 36 Yebo omufwubafwuba! Ncosyanga tacibi cuumi pe ccita kuti casaanguna kufwa. 37 Alimwi kujatikizya ncosyanga, tosyangi mubili uuyookomena pe, pele usyanga nseke buyo, ibe yawiiti naa iimbi buyo; 38 pele Leza ulaipa mubili mbuli mbwayanda, alimwi nseke imwi aimwi ulaipa mubili wanjiyo. 39 Taili mibili yoonse iikozyenye pe, kuli mubili wabantu, kuli mubili waŋombe, kuli mubili wabayuni alimwi amubili wanswi. 40 Alimwi kuli mibili yakujulu amibili yaanyika;+ pele bulemu bwamibili yakujulu mbumbi,+ abwalo bulemu bwamibili yaanyika mbumbi. 41 Bulemu bwazuba mbumbi, alimwi abulemu bwamwezi mbumbi,+ abwalo bulemu bwanyenyeezi mbumbi; mubwini nyenyeezi imwi aimwi iliindene kunyenyeezinyina kubulemu. 42 Mbobubede oobo abubuke bwabafwu. Mubili wazikkwa ulabola; pele wabusyigwa tauciboli limbi pe.+ 43 Ulazikkwa kausampukide; ulabusyigwa mubulemu.+ Ulazikkwa kautajisi nguzu; ulabusyigwa munguzu.+ 44 Ulazikkwa kauli mubili wanyama; ulabusyigwa kauli mubili wamuuya. Ikuti kakuli mubili wanyama, nkokuti awalo mubili wamuuya nkouli. 45 Mbokulembedwe buya kuti: “Muntu wakusaanguna Adamu wakaba muumi.”+ Adamu wamamanino wakaba muuya uupa buumi.+ 46 Nokuba boobo, mubili wamuuya tauli wakusaanguna pe. Mubili wanyama nguusaanguna, mpoonya nokuya kube wamuuya. 47 Muntu wakusaanguna wakazwa anyika alimwi wakabumbwa abulongo;+ muntu wabili wakazwa kujulu.+ 48 Mbubonya mbwabede ooyo wakabumbwa abulongo, mbobabede abalo aabo bakabumbwa abulongo; alimwi mbubonya mbwabede ooyo wakazwa kujulu, mbobabede abalo aabo bakujulu.+ 49 Alimwi mbwaanga tuli mucinkozya cayooyo wakabumbwa abulongo,+ mbubonya buyo tuyooba mucinkozya cayooyo wakazwa kujulu.+ 50 Pele bakwesu ndimwaambila kuti, mubili wanyama abulowa taukonzyi kunjila mu Bwami bwa Leza, mbubonya kubola mbokutakwe lubazu mukutabola. 51 Amubone! Ndimwaambila maseseke aa Leza aakuti: Tatukooni toonse mulufwu pe, pele toonse tuyoosandulwa,+ 52 mukaindi kaniini buyo, mukulaba kwaliso, muciindi cakulila kwamweembo wamamanino. Nkaambo mweembo uyoolila+ eelyo bafwide bayoobusyigwa amibili iitaboli alimwi tuyoosandulwa. 53 Nkaambo mubili ooyu uubola weelede kusama mubili uutaboli,+ alimwi mubili ooyu uufwa weelede kusama mubili uutafwi.+ 54 Pele mubili ooyu uubola waakusama kutabola, amubili ooyu uufwa waakusama kutafwa, ayoozuzikizyigwa majwi aalembedwe aakuti: “Lufwu lwamenwa mane kukabe kutamani.”+ 55 “O lufwu, ino luli kuli luzundo lwako? O lufwu, ino luli kuli lumoola lwako?”+ 56 Lumoola iluletela lufwu ncibi,+ alimwi nguzu zyacibi zizwa ku Mulawo.*+ 57 Pele aalumbwe Leza, nkaambo ulatupa luzundo kwiinda mu Mwami wesu Jesu Kristo!+ 58 Aboobo nomuyandwa bakwesu, amukakatile,+ mutazungaani pe,+ lyoonse amube azintu zinji zyakucita mumulimo wa Mwami, mbokunga mulizyi kuti kubeleka kwanu nkomubelekela Mwami takuli kwabuyo pe.+\n^ Naa ambweni, “mukuyeeya kwabantu.”\n^ Naa “Kumvwana abantu babyaabi kupa kuti muntu aleke kulilemeka kabotu.”\n^ Naa “Mulawo nguupa cibi nguzu zyancico.”


Ezekiya wakabona zinji kwiinda buyo vwili lyomwe mujulu. Walo wakabona akuteelela Kkalenda lya Mulengi. Print\nEzekiya wakabona zinji kwiinda buyo vwili lyomwe mujulu. Walo wakabona akuteelela Kkalenda lya Mulengi.\n“Mwezi wakkumi awatatu” nkuuli mu Mangwalo. Mbuli mbokweelede kale.\nMazubaano, ikkalenda eelyo liyeeme amwezi azuba lyeelede kubaa mwezi wakkumi awatatu mumyaka yotatwe lyoonse. Kumatalikilo tiicakali boobu pe, mazuba aakuzinguluka kwamwezi azuba oonse akali kusika mazuba aali myaanda yotatwe amakumi cisambomwe. Mazubaano, kuzinguluka kwa mwezi kutola mazuba mafwaafwi kwiinda kuzinguluka kwa zuba kuti kwainda myaka yotatwe, kuzinguluka kwa mwezi nkufwaafwi kwamazuba ali makumi otatwe awotatwe, eeco cipa kuti kunungililwe mazuba aayo akubamba mwezi uumbi. Ba Hebulayo ooyu mwezi uuyungizyigwa bakali kuwiita kuti Veadar (caamba kuti “Adar wabili”).\nMwezi wakkumi aitatu ulatondezyegwa mu Mangwalo mubbuku lyakayoyelwa moza lya mushinshimi Ezekiya. Muli Ezekiya 1:1-2 twaambilwa kuti Ezekiya wakatambula cilengaano kuzwa kuli YHVH muli bwasanu bwamwezi wane, mumwaka wasanu wabuleli bwa Jehoyachini wakali mubuzike. Muli Ezekiya 2:7, YHVH alimwi wakaambila Ezekiya kuti acenjezye Isilayeli nkaambo kakuzangila YHVH. Alimwi mu Ezekiya 3:15 tujana kuti Ezekiya wakalikkede ankomwe yamulonga Cheba, kwamazuba aali ciloba, eeci cituleta kubuzuba bwa kkumi abumwi bwamwezi wane, mumwaka wasanu wabuleli bwa Jehoyachini wakali mubuzike.\nLino muli Ezekiya 4:1-11 wakalaililwa a YHVH kuti alale kukasolo kakulumwesyi kwamazuba aali myaanda yotatwe amakumi fuka alimwi aakumanizya boobo walo akalale kukasolo kakululyo kwamazuba makumi one (40); antoomwe mazuba myaanda yone amakumi otatwe (430). Ciindi citobela mbokwaambwa mubbuku lya Ezekiya mukampango 8:1, oomo tubona Ezekiya ulikkede muŋanda yakwe mumwaka wacisambomwe (wabuleli bwa Johoyachini wakali mubuzike) muli bwane bwa mwezi wacisambomwe. Eeci citutondezya kuti Ezekiya wakali manizyide malailile ngaakapedwe mucibalo 4 nkaambo wakalikkede muŋanda yakwe kutali kulede kucimwesyi nokuba kululyo. Kuti Ezekiya naakali kubelesya ncobeni kkalenda lya kuzinguluka kwazuba walo naatakateelela malailile ookwa YHVH kujataikizya mbuli bulembedwe ciindi mu Ezekiya 8:1.\nKuzwa mubuzuba bwakkumi abumwi bwamwezi wane, mumwaka wasanu wabuleli bwa Jehoyachini (Ezekiya 1:1-2; 2:7; 3:15) kusikila kuli bwasanu bwamwezi wacisambomwe mumwaka wacisambomwe wa Jehoyachini (Ezekiya 8:1) kuli mazuba aali buyo myaanda yone akkumi awotatwe (413) akkalenda litobezya kuzinguluka kwa zuba lilikke (akulezya mazuba aali kkumi aciloba ,17). Kubelesya myezi iitobezya kuzinguluka kwa mwezi uulibonya iili kkumi ayibili (12), eeci cisikila buyo amazuba aali myaanda yone awotatwe (403) (akulezya mazuba aali makumi obile aciloba 27). Kuti Ezekiya naakabelesya kkalenda litobezya kuzinguluka kwamwezi ulikke naatakateelela YHVH. Nokuba boobo, kuti ooyu mwaka niwaajisi myezi ili kkumi ayotatwe (myezi iitobezya mwezi azuba antoomwe) Ezekiya naakateelela malailile aa YHVH kusikila kubbala lini mbuli mwezi wakkumi aitatu mbulaa mazuba aali makumi obile afuka (29), akumupa ciindi cinji cakuti alale kubbazu limwi kwamazuba aali makumi obile aciloba (27) aaceede.\nAmubikkile maanu kuti Ezekiya 4:9-10 utondezya kuti Ezekiya wakaambilwa kuti akande busu bwacinkwa buyoomusisya mazuba aali myaanda yone amakumi otawe aamazuba (430). Ime ndakabapa bantu batobela kkalenda litobezya zuba lilikke nzila yeelela aawa, akubikkila maanu kuti Ezekiya wakabamba zinkwa eezyo mubuzuba bomwe, bwakkumi abumwi bwamwezi wane. Kuti twatobezya kubamba cinkwa camashekeli aali makumi obile (Ezekiya 4:9-10) kubuzuba buli bomwe nalede kubbazu lyomwe, eeci inga caindila kumwaya muzeezo wakkalenda litobezya zuba lilikke, nkaambo ciindi inga cafwiimpa kubantu batobela kkalenda lya zuba lilikke kuti nicaamutolela kwiinda buzuba bomwe kubamba zinkwa.\nKuya kumbele, eelyo webo wabona kuti myezi ya Bbaibbele itobezya mwezi uulibonya azuba antoomwe, alimwi kuti mwaka mupya utalikilwa muciindi lyeelana mazuba amasiku, ncintu ciyandika kuti mwezi wakkumi autatu usanganyigwe kumwaka mumyaka ili yobile niiba yotatwe (ziindi ciloba mumyaka iili kkumi afuka ,7 in 19). Kuti eeci kacitacitigwi, mapobwe aalo inga alelema kwamazuba aali kkumi abumwi mumwaka uli oonse “uutobezya kuzinguluka kwazuba lilikke”, akubikka mapobwe kuzwa muziindi zyamwaka naayelede kuba. Eeci ncecicitika mu kkalenda lyaba Muslimu eelyo lisiya anze mwezi wakkumi aitatu. Mapobwe aabo alasensela muziindi zyamwaka woonse.\nNkooko mwalimvwida nobalongwema, mwezi wakkumi aitatu nkuuli mu Mangwalo. Mangwalo nokuba kubala myezi taakwe naaimpya pe. Amulibalile lwenu, mubale bumboni. Ikkumbi liyaa bweenda. Tweelede kutobela, nkaambo inga katuyoocaala munkanda.


Ino Bakamboni Bakwe Yehova Balacafwa Buyani Bashominyinaabo Bali Mumapensho?\nNa kwacitika mapensho anene, cakufwambaana Bakamboni Bakwe Yehova balalibambila kwaamba ayi bacafwe bamakwabo abo bacitikilwa mapensho. Nciito shamushobo uyu shilatondesha ayi balicite lusuno lwancinencine ku umwi amubye. (Joni 13:34, 35; 1 Joni 3:17, 18) Ino bamakwesu tulabacafwa buyani?\nTulapa Maali Mukuliyandila. Ciindi ndyekwakalinga nsala kuJudeya Beneklistu bakutaanguna baku Antyoki bakatuma maali kubashominyinaabo. (Milimo ya Batumwi 11:27-30) Aswebo na twanyumfwa ayi bashominyineesu mushishi shimwi bali mumapensho, tulasonka shintu shipusenepusene kwiinda mulibungano motubete kwaamba ayi bakape baabo bali mumapensho anene.—2 Bene Kolinto 8:13-15.\nTulapa lucafwo. Bamanene bali kumusena uko kwacitika mapensho, balalangoola kubete bamulibungano akushiba na boonse mpobali alimwi na balibo kabotu. Komiti ibona sha baabo bali mumapensho ilasebensela pomwi abamakwesu bamwi kwaamba ayi bacanine bamakwesu bali mumapensho shintu mbuli shakulya, maanshi akunwa abotu, shakufwala, kupa misamu baciswa, apakoona. Bakamboni baanji bacishi ncito isho shikonsha kucafwa na kwaba mapensho, balasebensesha maali abo kuya kumusena kwacitika mapensho mukubamba maanda abamakwesu alimwi aMaanda aBwaami akanyonyooka. Lucatano lucanika mulibunga lyesu alimwi alushibo ndotwacana kwiinda mukusebensela pantu pomwi lulatucafwa kufwambaana kucana lucafwo ndobayandika bamakwesu. Nabi kwaamba ayi tulacafwilisha baabo bali mulikoto lya bashomi tulacafwa abamwi na kacikonsheka, teshi mulandu ankobapaila.—Bene Galatiya 6:10.\nTulabapa lucafwo lwakumushimu alwamumiyeeyo. Abo bacitikilwa mapensho balisuniki kuyuminishikwa. Muciindi mbuli ceeci, tulacana nkusu kuswa kuli Yehova, “Ishiwesu shinkumbu uyo utucafwa.” (2 Bene Kolinto 1:3, 4) Tulabandika shishomesho shamu Baibo kubaabo bacitikilwa mapensho, kuyumya lushomo lwabo mushishomesho sha kwaamba ayi onoonobo Bwaami bwakwe Lesa bulaakumanisha kucisa alimwi akupenga.—Ciyubululo 21:4.\nIno ngumulandunshi Bakamboni balafwambaana kupa lucafwo na kwaba mapensho?\nIno abo bacitikilwa mapensho, inga twabayuminisha buyani lwakumushimu?


Mbuto yaBwaami Yakusaanguna Mbuyakabyalwa kuPortugal\nNgaziyakulinda—Yakwiiya | August 2018\nBALA MU Afrikaans Albanian Alur Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel Catalan Cebuano Chichewa Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Dakota Dangme Danish Douala Dutch Edo Efik English Esan Estonian Ewe Fijian Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (West Africa) Polish Ponapean Poqomchi' Portuguese (Portugal) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulan Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nMAKANI EESU AACHIINDI\nMAYUWE aamulwizi lwaAtlantic naakali kuyabuuma bwaato bwakali kuya kuEurope, umwi wakali mubwaato oobu, George Young wakali kubotelwa amulimu waBwaami ngwaakabeleka kuBrazil. * Naakali mubwaato oobo, Mukwesu Young wakasaanguna kuyeeyesesya atala abusena bupati bwakatayinakambawukwa kuSpain akuPortugal nkwaakali kuyookambawukila. Naakasika, wakachita mabambe aakuti Mukwesu J. F. Rutherford azoope nkani zyamuBbayibbele akuti ape bantu tupepa kuli 300 000!\nGeorge Young wakeenda mumanyika asiyene-siyene kayabukambawuka\nNaakasika kuLisbon muchilimu chamu1925, Mukwesu Young wakajana kakuli lupyopyongano muchisi eechi. Kulwana kwabantu bamudolopo eeli kwakamana mu1910 alubo kwakapa kuti bukombi bwachiKatolika bubule manguzu. Eezi zyakapa kuti bantu babe alwaangunuko pesi kulwana chabo–chabo muchisi eechi teekwakayinamana pe.\nMukwesu Young naakali kuchita mabambe aankani yaMukwesu Rutherford mfulumende yakachita bubambe bwakuti kweendeelezye basilumamba nkaambo bantu bakali kuyanda kubweza bweendelezi changuzu. Mulembi waakabunga kategwa British and Foreign Bible Society wakabuzya Mukwesu Young kuti taakali kuyoozwidilila pe kumabambe ngaakali kuchita pesi Mukwesu Young taakaleka pe nikuba kuti wakabuzigwa kuti bantu bakali kuyoolwana. Nikuba boobo Mukwesu Young wakakumbila kubelesya chikolo chaSekondali chitegwa Camões mpawo wakazumizigwa.\nBuzuba bwakali kulangililwa kuti Mukwesu Rutherford azoope nkani mu13 May bwakasika. Bantu bakali kubulangilila ameso aasalala buzuba oobo. Mapepa aakalembedwe amiduli amapepa-twaambo akali kwaambilizya nkani yabantu boonse yakali amutwe uuti “How to Live on the Earth Forever” (Mbutukonzya Kuyoopona Kukabe Kutamani Aanyika). Chakufwambaana, bapati bazikombelo bakapupulula chibalo mupepa-twaambo chakali kuchenjezya basikubala kuti bachenjelele “basinsimi bakubeja” bakasika. Kumulyango ang’anda eeyi basikuzya bakali kupa bantu tubbuku twakali amakani aakali kukazya zyakaambuulwa aMukwesu Rutherford.\nNikuba boobo, kwakanjila bantu bali 2 000 pesi bamwi bali 2 000 teebakanjila pe nkaambo kwakali kwazula. Bamwi bakajatilila aantambo zyakali kumbali amuduli wang’anda eeyo kuti bakonzye kuswiilila. Alubo bamwi bakakkede ajulu azibelesyo zyaku-ekisesayiza.\nPesi zintu zyoonse teezyakeenda kabotu pe. Basikukazya bakatalika kwaambwida ajulu akutyola zyuuno. Mukwesu Rutherford taakayoowa pe mpawo wakatanta ajulu atebbulu kuti bantu bamumvwe. Naakamaninsya kupa nkani yakwe kuma12 mansiku, bantu biinda ku1 200 bakalembesya mazina ama-adilesi kuti bazoojane mabbuku apandulula Bbayibbele. Buzuba bwakatobela kwakapupululwa chibalo chili atala ankani yakapegwa aMukwesu Rutherford mupepatwaambo litegwa O Século.\nMuSeptember 1925, Ngaziyakulinda yachiPortuguese yakatalika kukapupulwa kuPortugal (Chiindi yakali kujanika kuBrazil.) Muchiindi nchicheecho, mwaalumi utegwa Virgílio Ferguson wakuBrazil wakali Mwiiyi waBbayibbele, wakachita mabambe akwiinka kuPortugal kuti akagwasilizye mulimu waBwaami. Mukwesu ooyu wakabelekede aMukwesu Young kumutabi muniini waBayiyi baBbayibbele kuBrazil. Kakutanaba chiindi, Virgílio amukayintu wakwe Lizzie bakatalika kubelekaamwi lubo aMukwesu Young. Mukwesu Ferguson wakasika kuchiindi cheelede nkaambo Mukwesu Young wakali kuyanda kuyookambawukila kuli amwi masena kuswaanizya akuSoviet Union.\nMapepa amumulawu aaLizzie aVirgílio Ferguson mu1928\nChiindi nikwakasaanguna kweendelezya mweendelezi ulaalunya kuPortugal mulimu wesu wakakazigwa. Mukwesu Ferguson takeenda pe pesi wakabweza ntaamu zyakukwabilila kabunga kaBayiyi baBbayibbele akubagwasya kuti bazumanane amulimu wabo. Wakakumbila kuti miswaangano kiichitilwa mung’anda yakwe. Mpawo wakazumizigwa muOctober 1927.\nMumunyaka mweendelezi ooyu uuli alunya naakatalisya kweendelezya, bantu basika ku450 bakakumbila magazini yaNgaziyakulinda. Kubelesya tupepa atubbuku kwakapa kuti kasimpe kakasike kuzisi zyakali kule zyakali kweendelezegwa aPortugal ziswaanizya Angola, Azores, Cape Verde, East Timor, Goa, Madeira akuMozambique.\nMu1929 Manuel da Silva Jordão muPortuguese wakasika kuLisbon. Mukwesu ooyu naakachili kuBrazil wakaswiilila nkani yakapegwa aMukwesu Young. Wakabona kuti aaka nkasimpe mpawo wakaba achiyandisyo chakubelekaamwi aMukwesu Ferguson mumulimu wakukambawuka. Kuti achite oobo Manuel wakaba colporteur, waambwa kuti payona mazubaano. Mbungano mpya yakuLisbon yakatalika kukomena nkaambo kwakali kwaba mabambe mabotu akupulinta mabbuku apandulula makani aamuBbayibbele.\nMu1934, Mukwesu aMuchizi Ferguson bakabweeda kuBrazil. Pesi mbuto yakasimpe yakali yabyalwa kale. Kabunga kabakwesu kuPortugal bakasyomeka kuli Jehova nikwakaba nkondo kuSpain aNkondo Yabili yaNyika Yoonse. Teebakachili kuchita kabotu mubukombi kwachiindi chifwiifwi pesi mu1947 bakwesu aba bakazoosima chiindi mumishinali wakusaanguna wakazwa kuGiliyadi uutegwa John Cooke naakasika. Kuzwa waawo, basikupupulula bakazumanana kuvula. Nikuba kuti mfulumende yakali yakasya mulimu waBakamboni baJehova mu1962 pesi bakali kuyabuvula. MuDecember 1974 Bakamboni baJehova kuPortugal nibakazumizigwa amulawu kuchita mulimu wabo, mweelwe wabasikupupulula wakali wasika ku13 000.\nMazubaano basikupupulula baBwaami biinda ku50 000 bakambawuka makani mabotu aBwaami bwaLeza kuPortugal kuswaanizya amutusuwa mwaambuulwa chiPortuguese mbuuli kuAzores aMadeira. Akati kabasikupupulula baliwo mazubaano, kuli zyalani lyachitatu lyabantu bakaswiilila nkani yakapegwa aMukwesu Rutherford mu1925.\nTulumba Jehova kuswaanizya abakombima bamuchiindi eecho bakatondeezya kutayoowa kwiinda mukukambawuka makani mabotu kabali ‘babelesi bantanganana baKristu Jesu kuli bamasi.’—Rom. 15:15, 16.—Makani eesu aachiindi kuchisi chaPortugal.\n^ par 3 Langa chiiyo chiti “Kucili Mulimo Mupati Wakutebula Uuyandika Kubelekwa” chijanika muNgaziyakulinda yaChitonga Zambia yamuMay 15, 2014, peji 31-32.\nUlaazi Na Makani Woonse?\nUtabeteki Muntu Kweendelana Ambaboneka\nZYAKACHITIKA MUBUUMI Teendakalekela Maboko Aangu Kuti Aleke Kubeleka\nBantu Bapa Mbabo Babotelwa\nBelekaamwi aJehova Buzuba Abuzuba\nMoyo Mulamfu—Upa Kuti Tulisimye Akuti Tube Abulangilizi\nMAKANI EESU AACHIINDI Mbuto yaBwaami Yakusaanguna Mbuyakabyalwa kuPortugal\nText Sala naa uyanda kukkopa zyakamwayigwa zilekkodedwe NGAZIYAKULINDA—YAKWIIYA August 2018\nNGAZIYAKULINDA—YAKWIIYA August 2018


Deuteronomo 32 | Bbaibbele lili a Intaneti | Bbaibbele lya Busanduluzi Bwanyika Mpya\nLwiimbo lwa Musa (1-47)\nJehova, Nindomba (4)\nBana Israyeli bailuba Ndomba yabo (18)\n“Ndime ndisubula” (35)\n“Amusekelele nywebo nobamasi, antoomwe abantu bakwe” (43)\nMusa ulaafwaafwi kufwa aa Cilundu ca Nebo (48-52)\n32 “Amuswiilile ndaambe, nomajulu,Anyika aiswiilile majwi aamulomo wangu. 2 Malailile aangu awe mbuli mvwula;Majwi aangu aloke mbuli mume,Mbuli lusuunsu luwida abwizuAmbuli mvwula mpati azisyango. 3 Nkaambo ndiyakwaambilizya zina lya Jehova.+ Amwaambe zyabulemu bwa Leza wesu!+ 4 Nindomba, milimo yakwe ililondokede,+Nkaambo nzila zyakwe zyoonse zililuleme.+ Ngu Leza uusyomeka,+ uutaciti zitaluleme;+Uliluleme alimwi uliluzi.+ 5 Balo mbabamubisizya.+ Tabacili bana bakwe, nkaambo katumpenda twabo.+ Ndizyalani lipilingene alimwi linyongene!+ 6 Sena oobu mbomweelede kumucitila Jehova,+Nobantu bafwubafwuba alimwi batakwe maano?+ Sena tali Uso wakamulenga,+Ooyo wakamubumba akumukkazikizya? 7 Amwiibaluke mazuba aakaindi;Amuyeeye myaka yamazyalani aamusyule. Amubuzye bauso, eelyo balakonzya kumwaambila;+Baalu banu balakonzya kumulwiida. 8 Ciindi Mupatikampatila naakapa bamasi lukono,+Naakaandaanya bana ba Adamu,+Wakabikka munyinza wabantu+Kweelana amweelwe wabana ba Israyeli.+ 9 Nkaambo caabilo ca Jehova mbantu bakwe;+Jakobo ndukono lwakwe.+ 10 Wakamujana munyika yankanda,+Mucimpayuma cinyina cintu cili coonse,+ imulila banyama. Wakamufwukatila, wakamubamba,+Akumukwabilila mbuli mboni yaliso lyakwe.+ 11 Mbubonya mbuli sikwaze mbwayiisya bana bakwe kuuluka,Mbwababama-babama atala aabana bakwe,Ulatandabika mababa aakwe akubabweza,Akubanyamuna amababa aakwe,+ 12 Jehova alikke wakazumanana kumusololela;*+Kunyina leza umbi ngwaakali limwi.+ 13 Wakamutansika azilundu zyamunyika kuti ayendelezye,+Aboobo wakalya butebuzi bwamunyika.+ Wakamusanina buci kuzwa mundombaAmafwuta kuzwa mubbwe liyumu nta, 14 Cipwaza camabisi aaŋombe amukupa wampongo awambelele,Antoomwe ambelele zineneede,Abagutu baku Basani alimwi abajembwe,Antoomwe awiiti mubotu;+Alimwi wakanywa waini wamusinza wamisaansa. 15 Eelyo Jesuruni* naakaneneya, wakazanga. Wakaneneya, wakakkwana, wakaindila kukkuta.+ Aboobo wakasiya Leza iwakamulenga,+Akusampaula Ndomba yalufwutuko lwakwe. 16 Bakamunyemya akaambo kabaleza babo beenzu;+Bakali kumunyemya azintu zyabo zisesemya.+ 17 Bakali kutuula kumadaimona, ikutali kuli Leza pe,+Bakatuula kuli baleza mbobatakazyi,Baleza bapya ibakalibonya caino-ino,Baleza aabo bamauso mbobatakazyi. 18 Mwakaluba Ndomba+ yakamuzyalaAlimwi tiimwakamuyeeya Leza wakamuzyala.+ 19 Jehova naakabona boobo, wakabakaka+Nkaambo bana bakwe basankwa abasimbi bakamunyemya. 20 Aboobo wakaamba kuti, ‘Ndiyoosisa busyu bwangu kulimbabo;+Ndikabone mamanino aabo mbwaayooba. Nkaambo ndizyalani lyacinguni,+Mbana batasyomeki.+ 21 Bandinyemya akaambo kabaleza babuyo;+Bandinyemya amituni yabo.+ Aboobo ndiyoobapa kuba amunyono abantu babuyo;+Ndiyoobanyemya acisi cabufwubafwuba.+ 22 Nkaambo bukali bwangu bwavwutusya mulilo+Uyakuumpa kusikila ansi mu Cuumbwe,*+Alimwi uyakuumpa nyika amicelo yayoAkuumpa ntalisyo zyamalundu. 23 Ndiyooyungizya mapenzi aabo;Mivwi yangu iyoomanina aalimbabo. 24 Bayoowizuka anzala+Akuligwa amalwazi aakupya mubili alunyonyooko lutaambiki.+ Ndiyoobatumina banyama babutambo+ kuti babalumeAnzoka zikali zyamunyika. 25 Anze, ipanga liyoobanyonyoona;+Amwalo muŋanda, banookkala kabayoowede+Balombwana abanakalindu,Bavwanda antoomwe abaabo balaamvwi.+ 26 Nindaamba kuti: “Ndiyoobamwaisya;Ndiyoopa kuti batakayeeyegwi limbi akati kabantu,” 27 Nindatali kuyoowa ncakonzya kwaamba sinkondo,+Nkaambo basinkondonyina balakonzya kuciyeeyela bumbi.+ Ambweni inga baamba kuti: “Nguzu zyesu zyazunda;+Tali Jehova wakacita zintu zyoonse eezyi.” 28 Nkaambo Israyeli musyobo uutakwe maano,*Alimwi taakwe kumvwisya akati kabo.+ 29 Eelo kaka nobali basongo!+ Nibazinzibala kuyeeya makani aaya.+ Nibayeeya mamanino aabo mbwaayakuba.+ 30 Ino muntu omwe inga watandaanya buti bantu bali 1,000,Abantu bobilo kutandaanya bali 10,000?+ Ccita kuti Ndomba yabo yabaaba+Akuti Jehova wabalekelezya. 31 Nkaambo ndomba yabo taili mbuli Ndomba yesu,+Nobaba basinkondoma balizyi oobo.+ 32 Misaansa yabo izwa kumisaansa yaku SodomaAkumyuunda ya Gomora.+ Misaansa yabo ilajaya,Zikama zyayo zilalula.+ 33 Waini wabo mbuyoka bwanzoka zipati,Mbusaki bubi bwankombola. 34 Sena makani aaya taayobwedwe kulindime,Kaanamatikidwe acinamatizyo muciyobwedo cangu?+ 35 Ndime ndisubula, ndime ndiyoopilusya,+Aciindi cibikkidwe maulu aabo aakutezemuka,+Nkaambo buzuba bwalunyonyooko lwabo buli afwaafwi,Alimwi zintu zilangilwa kubacitikila zilasika ino-ino.’ 36 Nkaambo Jehova uyoobabeteka bantu bakwe,+Alimwi uyoobafwida luse* babelesi bakwe,+Aakubona kuti nguzu zyabo zyamana,Akuti kwasyaala buyo bapengede alimwi banyina nguzu. 37 Mpoonya uyakwaamba kuti, ‘Ino baleza babo bali kuli,+Indomba mobakali kuyubila, 38 Aabo ibakali kulya mafwuta aazipaizyo zyabo,*Ibakali kunywa waini wazituuzyo zyabo zinyugwa?+ Ababoole bamugwasye. Ababe mayubilo aanu. 39 Lino amubone kuti mebo–ndendime,+Kunyina baleza bambi kunze lyandime.+ Ndilajaya alimwi ndilapa buumi.+ Ndilayasa+ alimwi ndilaponya,+Kunyina naba omwe uukonzya kuvwuna umwi kuzwa mujanza lyangu.+ 40 Nkaambo ndilatambika janza lyangu kujulu,Akukonka kuti: “Mbondili muumi kukabe kutamani,”+ 41 Ndaakulikwenga panga lyangu liŋaimaAkulibambila kubeteka,+Ndiyoopilusya cibi kuli basinkondoma+Akusubula baabo bandisulide. 42 Ndiyoocita kuti mivwi yangu ikolwe bulowa,Alyalo panga lyangu liyoolya nyama,Abulowa bwabajaidwe abaange,Antoomwe amitwe yabasololi babasinkondo.’ 43 Amusekelele nywebo nobamasi, antoomwe abantu bakwe,+Nkaambo uyoopilusya mulandu wabulowa bwababelesi bakwe,+Alimwi uyoopilusya cibi kuli basinkondonyina+ Akusalazya nyika yabantu bakwe.” 44 Aboobo Musa wakaboola akwaamba majwi aalwiimbo oolu kabamvwide bantu,+ walo a Hosea*+ mwana wa Nuni. 45 Musa naakamana kwaamba majwi oonse aaya kubana Israyeli boonse, 46 wakati kulimbabo: “Amwaabikke mumyoyo yanu majwi oonse ngondamucenjezya sunu,+ kutegwa mulailile bana banu kubikkila maano kucita majwi oonse aa Mulawo ooyu.+ 47 Nkaambo majwi aaya taali aabuyo kulindinywe pe, pele aamba buumi kulindinywe,+ alimwi kwiinda mumajwi aaya mulakonzya koongola munyika eeyo njomuyoobweza mwazabuka Jordano.” 48 Mubuzuba mbubonya oobo Jehova wakaambila Musa kuti: 49 “Koya mucilundu eeci ca Abarimu,+ Cilundu ca Nebo+ icili munyika ya Moabu cilangene a Jeriko, ukabone nyika ya Kanana eeyo njendiyanda kupa bana Israyeli kuti lube lukono lwabo.+ 50 Mpoonya uyoofwa kucilundu ooko nkoya, alimwi ulazikkwa mbubonya mbuli basikale bako, mbubonya mbuli Aroni munyoko mbwaakafwa aa Cilundu ca Hori+ akuzikkwa mbubonya mbuli bantu bakwe; 51 nkaambo nyoonse nyobilo tiimwakasyomeka kulindime akati kabana Israyeli kumaanzi aa Meriba+ ku Kadesi munkanda ya Zini; nkaambo nywebo nobaalumi tiimwakandilemeka akati kabana Israyeli.+ 52 Uyakwiibona nyika kulaale, pele tokanjili munyika eeyo njindapa bana Israyeli.”+\n^ Nkokuti, kusololela Jakobo.\n^ Nkokwaamba kuti “Uululeme,” izina lyabulemu lya Israyeli.\n^ Naa “uutamvwi kwaambilwa.”\n^ Naa “uyakuusa akaambo ka.”\n^ Naa “kulya zipaizyo zyabo ziinda kubota.”\n^ Eeli ndizina lyakaindi lya Joshua. Hosea nkufwiinsyigwa kwazina lya Hosaya, ilyaamba kuti “Kufwutulwa a Ja; Ja Wafwutula.”


1 Mebo ndemunene ndilembela mukaintu uusalidwe alimwi abana bakwe aabo mbondiyanda ncobeni, alimwi ikutali buyo ndime endikke, pele abaabo boonse lino ibakazyi kasimpe, 2 akaambo kakasimpe kali mulindiswe lyoonse, ikanooli andiswe mane kukabe kutamani. 3 Tunooli aluzyalo, luse alimwi aluumuno kuzwa kuli Leza Taata alimwi akuzwa kuli Jesu Kilisito Mwana wa Taata, antoomwe akasimpe alimwi aluyando. 4 Ndilikondedwe kapati aka-ambo kakuti ndajana kuti bamwi akati kabana bako baleenda mukasimpe, mbubonya mbwaakatulailila Taata. 5 Aboobo omukaintu lino ndikulomba kuti katuyandana (tandikulembeli mulawo mupya pe, pele ngooyo ngotwajisi kuzwa kumatalikilo). 6 Alimwi luyando caamba kuti tuzumanane kweenda kweelana amilawo yakwe. Ooyu ngomulawo, mbubonya nywebo mbomumvwide kuzwa kumatalikilo, kutegwa muzumanane kweenda muluyando. 7 Nkaambo kuli basilweeno banji bamwaikide munyika, ibantu batazumini Jesu Kilisito kuti wakaboola mumubili wanyama. Ooyu ngosilweeno alimwi sikulwana Kilisito. 8 Amucenjele kuti mutasweekelwi zyintu nzyotwakabelekela canguzu, pele kuti mujane bulumbu bukkwene. 9 Muntu woonse uusotoka munyinza alimwi uutazumanani munjiisyo ya Kilisito tajisi Leza pe. Ooyo uuzumanana munjiisyo eeyi ngonguwe uujisi boonse bobilo, Taata a Mwana. 10 Ikuti umwi waboola kulindinywe alimwi kataleti njiisyo eeyi, mutasoli pe kumutambula mumaanda aanu naa kumwaanzya. 11 Nkaambo ooyo uumwaanzya ngusikutola lubazu mumicito yakwe mibi. 12 Nokuba kuti ndijisi zyintu zinji zyakumulembela, tandiyandi kumulembela kwiinda mukubelesya pepa ainki, pele ndilombozya kumuswaya buya akwaambaula andinywe mulomo mpande, ikutegwa kukondwa kwanu kuzyulile. 13 Ibana bamucizyi wako uusalidwe bakwaanzya.